sagorsarker/bangla-wikipedia huggingface dataset:
রূপমূলতত্ত্ব

রূপমূলতত্ত্ব(এছাড়াও রূপতত্ত্ব বা শব্দতত্ত্ব হিসেবে অধিক পরিচিত) (ইংরেজি- Morphology) হলো ভাষাবিজ্ঞানের একটি অন্যতম শাখা যেখানে শব্দের গঠন নিয়ে আলোচনা করা হয়।
সহজভাবে বলতে গেলে,এক বা একাধিক ধ্বনির অর্থবোধক সম্মিলনে শব্দ তৈরি হয়, শব্দের ক্ষুদ্রাংশকে বলা হয় (Morpheme). রূপ গঠন করে শব্দ। সেই জন্য শব্দতত্ত্বকে রূপতত্ত্ব বা Morphology বলা হয়।
রূপমূলতত্ত্বে শব্দের রূপ (form) ও অর্থের (meaning) মধ্যস্থিত সম্পর্ক আলোচিত হয়। রূপমূলতাত্ত্বিকেরা শব্দকে একাধিক অর্থপূর্ণ অবিভাজ্য এককে ভাঙার চেষ্টা করেন। শব্দ গঠনকারী এই ন্যূনতম অর্থপূর্ণ এককের নাম দেয়া হয়েছে রূপমূল।
শব্দ ভাষার একটি কেন্দ্রীয় ধারণা, ফলশ্রুতিতে রূপমূলতত্ত্বের সাথে ভাষাবিজ্ঞানের অন্যান্য শাখাগুলির নিবিড় সম্পর্ক আছে। রূপমূলতত্ত্ব যেহেতু শব্দের বাহ্যিক ধ্বনিগত রূপের সাথে সম্পর্কিত, সেহেতু এটি ধ্বনিতত্ত্বের সাথেও সম্পর্কিত। এই দুই শাখার ক্ষেত্রেই প্রযোজ্য বিষয়গুলি রূপধ্বনিতত্ত্ব নামের শাস্ত্রে আলোচিত হয়। রূপমূলতত্ত্ব যেহেতু শব্দের অর্থ নিয়ে আলোচনা করে, তাই অর্থবিজ্ঞানের সাথেও এর সম্পর্ক আছে। আবার রূপমূলতত্ত্বে আলোচিত সংগঠনগুলির অনেকগুলিই বাক্যের পদগুলির মধ্যে সম্পর্ক স্থাপনের সাথে জড়িত। এই হিসেবে বাক্যতত্ত্বের সাথেও রূপমূলতত্ত্বের ঘনিষ্ঠ সম্পর্ক আছে। আবার রূপমূলতত্ত্বের সূত্রগুলি মেনে ভাষায় নতুন নতুন শব্দের সৃষ্টি হয় বলে অভিধানবিজ্ঞানের সাথেও শাখাটির সম্পর্ক আছে।
রূপমূলতত্ত্বের প্রধান প্রধান ধারণাগুলির একটি তালিকা নিচে দেওয়া হল।
আভিধানিক বাগর্থবিজ্ঞান

আভিধানিক বাগর্থবিজ্ঞান বা আভিধানিক শব্দার্থবিজ্ঞান () ভাষাবিজ্ঞানের একটি শাখা যেখানে আভিধানিক শব্দগুলি কীভাবে কী কী অর্থের সাথে সংশ্লিষ্ট হয়, তার তাত্ত্বিক আলোচনা করা হয়।
সাংগঠনিক অর্থবিজ্ঞান

সাংগঠনিক অর্থবিজ্ঞান () বলতে ভাষাবিজ্ঞানের একটি শাখাকে বোঝায় যেখানে বাক্যের বিভিন্ন পদগুলির মধ্যকার আর্থিক সম্পর্ক নিয়ে আলোচনা করা হয়। কীভাবে অপেক্ষাকৃত ক্ষুদ্রতর একাধিক এককের অর্থ মিলিত হয়ে বৃহত্তর ভাষিক এককের অর্থ গঠন করে, তাও এই শাখার আলোচ্য।
প্রোটোটাইপ তত্ত্ব

প্রোটোটাইপ তত্ত্ব () বোধ বিজ্ঞানে ব্যবহৃত একটি ধারণা যা ধাপবিশিষ্ট ক্যাটেগরি বা শ্রেণী নির্মাণ আলোচনা করে। এই তত্ত্ব অনুসারে একটি ক্যাটেগরির সকল বস্তু সমান নয়। কিছু কিছু বস্তু ক্যাটেগরিটির সাথে বেশি সম্পৃক্ত। উদাহরণস্বরূপ, ইংরেজিতে furniture ধারণাটির একটি উদাহরণ দিতে বললে বেশির ভাগ লোক চেয়ারের উদাহরণ দেয়, কিন্তু ছোট স্টুলের উদাহরণ খুব কম লোকই দেয়। অর্থাৎ ফার্নিচার ক্যাটেগরিটিতে চেয়ার একটি অধিকতর কেন্দ্রীয় ধারণা, একটি প্রোটোটাইপ। ভাষাবিজ্ঞানে এই প্রোটোটাইপ তত্ত্ব ধ্বনিগত রূপ ও আর্থিক রূপের মধ্যে সম্পর্ক স্থাপনে কাজে আসে।
১৯৭০-এর দশকে এলেয়ানর রশ এবং অন্যান্যরা প্রোটোটাইপ তত্ত্বের অবতারণা করেন।
সমাজভাষাবিজ্ঞান

সমাজভাষাবিজ্ঞান () একটি আন্তঃক্ষেত্রীয় বিদ্যা যেখানে ভাষাবিজ্ঞান তত্ত্বের প্রয়োগের মাধ্যমে বিভিন্ন সমাজে ও একই সমাজের বিভিন্ন স্তরে ভাষার বৈচিত্র্যের ওপর গবেষণা সম্পাদন করা হয়।
সৃষ্টিশীল ভাষাবিজ্ঞান

সৃষ্টিশীল ভাষাবিজ্ঞান বা সঞ্জননী ভাষাবিজ্ঞান () ভাষাবিজ্ঞানের একটি ধারা যেখানে সৃষ্টিশীল ব্যাকরণের ধারণাকে কাজে লাগানো হয়।
সৃষ্টিশীল ব্যাকরণ হল কতগুলি নিয়মের একটি সসীম সেট, যে নিয়মগুলি ব্যবহার করে কোন প্রদত্ত ভাষার সমস্ত বাক্য সৃষ্টি বা সঞ্জনন (generate) করা সম্ভব। ভাষাবিজ্ঞানী নোম চম্‌স্কি এই ধারণাটি ভাষাবিজ্ঞানে প্রথম উপস্থাপন করেন। আরও সঠিকভাবে বলতে গেলে সঞ্জননী ব্যাকরণ কোন ভাষার প্রতিটি বাক্যের জন্য একটি গাঠনিক বর্ণনা প্রদানে সক্ষম। )
ভাষা বিজ্ঞান হলো একটা নতুন বৈজ্ঞানিক রুপ। আমরা জানি অতি প্রাচিন। আমার ধারণা বাংলা ভাষা সমপূর্ন নয়। কারণ দিন দিন ভাষা সংস্করণ হবে। সৃষ্টিশীল ভাষা বিজ্ঞান হলো কতোকগুলো স্বর স্বন্দ্বির বিষম সমষ্টি। সৃষ্টিশীল ভাষা বিজ্ঞানের পূর্ণতা দান করেন শাকীল আহমেদ।
সংজ্ঞানাত্মক ভাষাবিজ্ঞান

ভাষাবিজ্ঞান এবং সংজ্ঞানাত্মক বিজ্ঞানে সংজ্ঞানাত্মক ভাষাবিজ্ঞান () বলতে ভাষাবিজ্ঞানের একটি ঘরানাকে বোঝায়, যেখানে মনে করা হয়, মানুষের সামগ্রিক সংজ্ঞান (cognition) প্রক্রিয়ার প্রেক্ষিতেই ভাষার সৃষ্টি, শিখন, ও ব্যবহার সবচেয়ে ভালভাবে ব্যাখ্যা করা সম্ভব। সংজ্ঞানাত্মক ভাষাবিজ্ঞানীরা তিনটি মূল অবস্থান গ্রহণ করেছেন। প্রথমত, ভাষার জন্য মনে বা মস্তিষ্কে যে একটি আলাদা স্বয়ংক্রিয় ব্যবস্থা আছে, সেটি তারা অস্বীকার করেন। দ্বিতীয়ত, তারা "ধারণায়ন" (conceptualization)-এর প্রেক্ষিতে ব্যাকরণ বোঝার চেষ্টা করেন। এবং তৃতীয়ত, তারা দাবী করেন যে ভাষার ব্যবহারের মধ্যে দিয়ে মানুষের মধ্যে ভাষা সম্পর্কিত জ্ঞান গড়ে ওঠে।
পরিগণনামূলক ভাষাবিজ্ঞান

পরিগণনামূলক ভাষাবিজ্ঞান (ইংরেজি Computational linguistics) জ্ঞানের একটি আন্তঃক্ষেত্রীয় শাখা যেখানে পরিগণনামূলক দৃষ্টিকোণ থেকে মানুষের মুখের স্বাভাবিক ভাষার পরিসংখ্যানগত বা গাণিতিক সূত্র-ভিত্তিক মডেল তৈরি করা হয়।
প্রথাগতভাবে যেসব কম্পিউটার প্রকৌশলী পরিগণক যন্ত্র তথা কম্পিউটারের ব্যবহারিক প্রয়োগের মাধ্যমে স্বাভাবিক ভাষা প্রক্রিয়াজাতকরণের উপরে কাজ করতেন, তারাই মূলত পরিগণনামূলক ভাষাবিজ্ঞানের উপর কাজ করতেন। তবে বর্তমানে তারা ভাষাবিজ্ঞানী, কৃত্রিম বুদ্ধিমত্তা বিশেষজ্ঞ, গণিতবিদ, যুক্তিবিদ, দার্শনিক, ধীবিজ্ঞানী, ধী-মনোবিজ্ঞানী, মনোভাষাবিজ্ঞানী, নৃবিজ্ঞানী এবং স্নায়ুবিজ্ঞানীদের সাথে একত্রে কাজ করেন।
পরিগণণামূলক ভাষাবিজ্ঞানের তাত্ত্বিক ও ফলিত দুইটি দিকই আছে। তাত্ত্বিক পরিগণনামূলক ভাষাবিজ্ঞানে তাত্ত্বিক ভাষাবিজ্ঞান ও ধী-বিজ্ঞানগুলির বিষয়গুলির উপর জোর দেওয়া হয়। অন্যদিকে ফলিত পরিগণনামূলক ভাষাবিজ্ঞানে মানুষের মুখের স্বাভাবিক ভাষার প্রতিমান তথা মডেল নির্মাণ করলে যে ব্যবহারিক সুবিধাগুলি পাওয়া সম্ভব সেগুলির উপর জোর দেওয়া হয়
অ্যাসোসিয়েশন ফর কম্পিউটেশনাল লিঙ্গুইস্টিকস (Association for Computational Linguistics) পরিগণনামূলক ভাষাবিজ্ঞানকে নিচের মত করে সংজ্ঞায়িত করেছে:
তুলনামূলক ভাষাবিজ্ঞান

তুলনামূলক ভাষাবিজ্ঞান (মূলত তুলনামূলক দর্শন), ঐতিহাসিক ভাষাতত্ত্ব-এর একটি শাখা, যা বিভিন্ন ভাষার তুলনার মাধ্যমে তাদের ঐতিহাসিক সম্পর্কিততা স্থাপন সঙ্গে সংশ্লিষ্ট।
তুলনামূলক ভাষাবিজ্ঞানের সূত্রপাত করেছিলেন স্যার উইলিয়াম জোন্স(১৭৮৬)।
ব্যুৎপত্তি

ব্যুৎপত্তি শব্দের ইতিহাস, তাদের উদ্ভব এবং কীভাবে তাদের আকার এবং অর্থ সময়ের সাথে পরিবর্তিত হয়েছে এর গবেষণা।
'ব্যুৎপত্তি' কথার অর্থ হল শব্দের জন্ম বা উৎপত্তি (ব্যুৎপত্তি = বি + উৎপত্তি)। একটি শব্দ জন্মের শব্দের উৎপত্তি অধ্যয়নের জন্য ব্যুৎপত্তিবিদরা বেশ কয়েকটি পদ্ধতি প্রয়োগ করেন, যার মধ্যে কয়েকটি হল:
ফিলোলজিকাল গবেষণা। শব্দের আকার এবং অর্থের পরিবর্তনগুলি পুরানো পাঠ্যগুলির সাহায্যে সনাক্ত করা যেতে পারে, যদি এটি পাওয়া যায়।
দ্বান্দ্বিক তথ্য ব্যবহার করা। শব্দের রূপ বা অর্থ উপভাষার মধ্যে ভিন্নতা দেখাতে পারে, যা এর আগের ইতিহাস সম্পর্কে সূত্র দিতে পারে।
তুলনামূলক পদ্ধতি। সম্পর্কিত ভাষাগুলির একটি পদ্ধতিগত তুলনা করে, ব্যুৎপত্তিবিদরা প্রায়শই সনাক্ত করতে সক্ষম হতে পারে কোন শব্দগুলি তাদের সাধারণ পূর্বপুরুষ ভাষা থেকে এসেছে এবং কোনটি পরে অন্য ভাষা থেকে ধার করা হয়েছিল।
শব্দার্থগত পরিবর্তনের অধ্যয়ন। ব্যুৎপত্তিবিদদের প্রায়ই নির্দিষ্ট শব্দের অর্থের পরিবর্তন সম্পর্কে অনুমান করতে হবে। এই ধরনের অনুমান শব্দার্থগত পরিবর্তনের সাধারণ জ্ঞানের বিরুদ্ধে পরীক্ষা করা হয়। উদাহরণস্বরূপ, অর্থের একটি নির্দিষ্ট পরিবর্তনের অনুমানটি অন্যান্য ভাষাতেও একই ধরনের পরিবর্তন ঘটেছে তা দেখিয়ে প্রমাণিত হতে পারে।
সময় যে অর্থে ব্যবহৃত হত, পরবর্তী কালে তার সেই অর্থ অনেক সময় বদলে যায়। যেমন: সন্দেশ শব্দের ব্যুৎপত্তিগত অর্থ হল সংবাদ, বর্তমান অর্থ মিষ্টান্ন-বিশেষ। মৌলিক শব্দের ব্যুৎপত্তি নির্ণয় করা যায় না, ব্যুৎপত্তি নির্ণয় করা যায় শুধুমাত্র সাধিত শব্দের। সাধিত শব্দের ব্যুৎপত্তি বলতে সাধারণ ভাবে প্রকৃতি-প্রত্যয় বোঝায়। তাই এক কথায় বলা যায় কোনো সাধিত শব্দের প্রকৃতি-প্রত্যয়গত বা উৎপত্তিগত অর্থকে বা আদি অর্থকে ব্যুৎপত্তিগত অর্থ বলে।
ব্যুৎপত্তিগত তত্ত্ব স্বীকার করে যে শব্দগুলি সীমিত সংখ্যক মৌলিক প্রক্রিয়ার মাধ্যমে উদ্ভূত হয়, যার মধ্যে সবচেয়ে গুরুত্বপূর্ণ হল ভাষা পরিবর্তন, ধার নেওয়া (অর্থাৎ, অন্যান্য ভাষা থেকে "লোনওয়ার্ড" গ্রহণ); শব্দ গঠন যেমন ডেরিভেশন এবং কম্পাউন্ডিং; এবং অনম্যাটোপোইয়া এবং শব্দ প্রতীকবাদ (অর্থাৎ, "ক্লিক" বা "গ্রান্ট" এর মতো অনুকরণমূলক শব্দের সৃষ্টি)।
যদিও নতুন উদ্ভূত শব্দের উৎপত্তি প্রায়শই কমবেশি স্বচ্ছ, শব্দ পরিবর্তন বা শব্দার্থগত পরিবর্তনের কারণে এটি সময়ের সাথে সাথে অস্পষ্ট হয়ে যায়। শব্দ পরিবর্তনের কারণে, এটি সহজেই স্পষ্ট নয় যে ইংরেজি শব্দ সেটটি সিট শব্দের সাথে সম্পর্কিত (প্রাক্তনটি মূলত পরবর্তীটির একটি কার্যকারক গঠন)। এটা আরও কম স্পষ্ট যে আশীর্বাদ রক্তের সাথে সম্পর্কিত (প্রাক্তনটি মূলত "রক্ত দিয়ে চিহ্নিত করা" অর্থের একটি ডেরিভেটিভ ছিল)।
শব্দার্থগত পরিবর্তনও ঘটতে পারে। উদাহরণস্বরূপ, ইংরেজি শব্দ bead-এর অর্থ মূলত "প্রার্থনা"। পুঁতি ব্যবহার করে নামাজের তেলাওয়াত গণনার অনুশীলনের মাধ্যমে এটি তার আধুনিক অর্থ অর্জন করেছে।
গোরো শিমুরা

গোরো শিমুরা ([[জাপানি ভাষা|][জাপানি]: 志村五郎) (১৯৩০—) বিশিষ্ট জাপানি গণিতবিদ। তিনি বর্তমানে মার্কিন যুক্তরাষ্ট্রের [[প্রিন্সটন বিশ্ববিদ্যালয়|প্রিন্সটন বিশ্ববিদ্যালয়ে]] প্রফেসর এমেরিটাস পদে অধীষ্ঠ আছেন। শিমুরা প্রয়াত জাপানি গণিতবিদ [[ইয়ুতাকা তানিয়ামা|ইয়ুতাকা তানিয়ামার]] বন্ধু ও সহকর্মী ছিলেন। তাদের দুজনের গবেষণার ফসল গণিতের [[তানিয়ামা-শিমুরা অনুমান]], যেটি পরবর্তীতে ফের্মার বিখ্যাত শেষ উপপাদ্য প্রমাণে সহায়তা করে।
[[বিষয়শ্রেণী:জাপানি গণিতবিদ]]
[[বিষয়শ্রেণী:১৯৩০-এ জন্ম]]
[[বিষয়শ্রেণী:২০১৯-এ মৃত্যু]]
[[বিষয়শ্রেণী:টোকিও বিশ্ববিদ্যালয়ের প্রাক্তন শিক্ষার্থী]]
[[বিষয়শ্রেণী:২০শ শতাব্দীর মার্কিন গণিতবিদ]]
[[বিষয়শ্রেণী:২১শ শতাব্দীর মার্কিন গণিতবিদ]]
[[বিষয়শ্রেণী:প্রিন্সটন বিশ্ববিদ্যালয়ের শিক্ষক]]
উপজেলা পরিষদ

উপজেলা পরিষদ বাংলাদেশের প্রশাসনিক ব্যবস্থার একটি একক অংশ। একটি উপজেলার প্রশাসনিক দায়িত্বে নিয়োজিত স্থানীয় জনগণ কর্তৃক নির্বাচিত পরিষদ উপজেলা পরিষদ নামে পরিচিত।
উপজেলা পরিষদের মেয়াদকাল মিটিংএর দিন থেকে ৫ বছর। সরকার কর্তৃক মনোনীত একজন সরকারি কর্মকর্তা বা উপজেলা নির্বাহী অফিসার (ইউ এন ও) এই পরিষদের মুখ্য নির্বাহী কর্মকর্তা হিসেবে সমস্ত নির্বাহী দায়িত্ব পালন করেন।
সুষ্ঠুভাবে কার্যক্রম পরিচালনার নিমিত্তে উপজেলা পরিষদ ১৭টি বিষয়ে স্ট্যান্ডিং কমিটি গঠন করে। এগুলো হলো
উপজেলা পর্যায়ের সমস্ত কার্যাবলীকে মূলতঃ সংরক্ষিত ও হস্তান্তরিত এই দুইভাগে ভাগ করা হয়। সংরক্ষিত দায়িত্বের মধ্যে আইন শৃঙ্খলা রক্ষা, দেওয়ানী ও ফৌজদারী বিচার, রাজস্ব প্রশাসন নিয়ন্ত্রণ, প্রয়োজনীয় দ্রব্যাদি সরবরাহ, বৃহৎ শিল্প, খনন কার্য এবং খনিজ সম্পদের উন্নয়ন ইত্যাদি দায়িত্ব অন্যতম।
অন্যদিকে হস্তান্তরিত দায়িত্বের মধ্যে পঞ্চবার্ষিক পরিকল্পনা ও উন্নয়ন পরিকল্পনা প্রণয়ন ও বাস্তবায়ন, আন্তঃ উপজেলা সড়ক নির্মাণ ও সংরক্ষণ, কৃষি সম্প্রসারণ ও কৃষি উপকরণ সরবরাহ ও সেচ ব্যবস্থা, স্বাস্থ্য ও পরিবার পরিকল্পনা সেবা ব্যবস্থা নিশ্চিতকরণ, বিশুদ্ধ খাবার পানি সরবরাহ নিশ্চিতকরণ ও পয়ঃ নিষ্কাশন ব্যবস্থা প্রণয়ন ইত্যাদি কার্যক্রম অন্তর্ভুক্ত।
ইয়ুতাকা তানিয়ামা

সহকর্মী গোরো শিমুরার সাথে সম্মিলিতভাবে তিনি তানিয়ামা-শিমুরা অনুমানের জন্ম দেন, যেটি পরবর্তীতে ফের্মার বিখ্যাত শেষ উপপাদ্য প্রমাণা সহায়তা করে।
তানিয়ামা তার ৩১তম জন্মদিনের অল্প কিছুদিন পর আত্মহত্যা করেন। তার মৃত্যুর মাসখানেক পরে তানিয়ামা যে মহিলাকে বিয়ে করার পরিকল্পনা করেছিলেন, সেই মহিলা মিসাকো সুজুকি-ও শোকে আত্মহনন করেন।
এটিপি মাস্টার্স সিরিজ

এটিপি মাস্টার্স সিরিজ () নয়টি টেনিস টুর্নামেন্টের একটি সিরিজ। সিরিজটি এটিপি পেশাদার টেনিস টুরের একটি অংশ এবং সিরিজের টুর্নামেন্টগুলি প্রতিবছর সারা বছর ধরে ইউরোপ ও উত্তর আমেরিকার বিভিন্ন ভেন্যুতে অনুষ্ঠিত হয়। শীর্ষস্থানীয় পুরুষ টেনিস খেলোয়াড়দের এই টুর্নামেন্টগুলিতে অংশগ্রহণ বাধ্যতামূলক। চার গ্র‌্যান্ড স্ল্যাম টুর্নামেন্টের পরে মাস্টার্স সিরিজ টুর্নামেন্টগুলি পেশাদার টেনিসের সবচেয়ে মর্যাদাপূর্ণ টুর্নামেন্ট।
১৯৯০ সালে এটিপি টুরের শুরু থেকেই এই সিরিজটি চালু করা হয়। ১৯৯৬ থেকে ১৯৯৯ সালে এটি মার্সেডিস বেঞ্জ সুপার নাইন নামে পরিচিত ছিল। এরপর ২০০০ সালে এর নাম দেওয়া হয় টেনিস মাস্টার্স সিরিজ এবং ২০০৪ সাল থেকে এটি বর্তমান নামে পরিচিত।
এটিপি মাস্টার্স সিরিজের টুর্নামেন্টের ফলাফল সাধারণ টুর্নামেন্টের চেয়ে বেশি র‌্যাংকিং পয়েন্ট প্রদান করে। তবে এর পরিমাণ গ্র‌্যান্ড স্ল্যাম এবং বছরশেষের টেনিস মাস্টার্স কাপের চেয়ে কম। বর্তমানে সব ম্যাচ তিন সেটের হয়ে থাকে।
আন্দ্রে আগাসি সবচেয়ে বেশি সংখ্যক মাস্টার্স সিরিজ টুর্নামেন্ট জিতেছেন (১৭টি)।
ইন্ডিয়ান ওয়েল্‌স মাস্টার্স

ইন্ডিয়ান ওয়েল্‌স মাস্টার্স () মার্কিন যুক্তরাষ্ট্রের ক্যালিফোর্নিয়া অঙ্গরাজ্যের ছোট শহর ইন্ডিয়ান ওয়েলসে অনুষ্ঠিত একটি বার্ষিক টেনিস টুর্নামেন্ট। ইভেন্টটির স্পন্সরের দেয়া বর্তমান নাম বিএনপি পারিবাস ওপেন।
টুর্নামেন্টটি এটিপি পেশাদারী পুরুষ টেনিস টুরের একটি মাস্টার্স মর্যাদাসম্পন্ন টুর্নামেন্ট এবং ডব্লিউটিএ প্রমীলা টেনিস টুরের টিয়ার ১ বা প্রথম স্তরের একটি টুর্নামেন্ট। এটি মার্চ মাসের শুরুতে মায়ামি মাস্টার্সের আগে অনুষ্ঠিত হয় এবং এর মূল ড্র ৮ দিনেরও বেশি সময় ধরে খেলা হয়। মহিলাদের ড্র সাধারণত বুধবারে শুরু হয় এবং পরের সপ্তাহের শনিবারে শেষ হয়। পুরুষদের ড্র শুক্রবারে শুরু হয়ে পরবর্তী সপ্তাহের রবিবারে শেষ হয়। মহিলা ও পুরুষ উভয় ক্ষেত্রেই একক খেলার ড্র-তে ৯৬ জন খেলোয়াড় অংশ নেন। ৩২ জন বাছাই খেলোয়াড় সরাসরি ২য় রাউণ্ডে প্রবেশ করেন।
টুর্নামেন্টটি হার্ড কোর্টে খেলা হয় এবং চারটি টেনিস গ্র্যান্ড স্ল্যাম টুর্নামেন্টের পরে এটিতেই সবচেয়ে বেশি জনসমাগম ঘটে। এটিকে প্রায়ই "পঞ্চম গ্র্যান্ড স্ল্যাম" বলা হয়। গড়ে প্রায় আড়াই লাখ দর্শক এখানে খেলা দেখতে আসেন।
পাল্প ফিকশন

পাল্প ফিকশন ১৯৯৪ সালে মুক্তিপ্রাপ্ত চলচ্চিত্র নির্দেশক কুয়েন্টিন টারান্টিনোর অস্কার পুরস্কার বিজয়ী একটি চলচ্চিত্র। কোয়েন্টিন টারান্টিনো নির্দেশনা ছাড়াও রজার এভেরির সাথে এই চলচ্চিত্রটির সংলাপ নির্দেশনায় অবদান রাখেন।
পাল্প ফিকশন চলচ্চিত্রটি মুক্তি পাবার সাথে-সাথে রাতারাতি চলচ্চিত বোদ্ধাদের মাঝে ভীষণ সাড়া জাগায়। এমনকি আজও, মুক্তির ৩০ বছর পর চলচ্চিত্র তৈরির সময় নির্দেশক আর পরিচালকেরা পাল্প ফিকশন এর অসামান্য ও অনন্য আবহ দ্বারা প্রভাবিত হন বা হয়েছেন বলে প্রমাণ পাওয়া যায়।
চলচ্চিত্রটির অনন্য ও নজর কাড়া বৈশিষ্ট্য এর মধ্য রয়েছে ভগ্ন ঘটনাপ্রবাহ,ব্যতিক্রমী চরিত্র-চারণ,পরিহাস আর ব্যঙ্গার্থক অবস্থার চতুর সমন্বয়,চলচ্চিত্র ধারণকারী ক্যমেরার ব্যতিক্রমী ব্যবহার আর অতীতের জনপ্রিয় বিনোদন মূহুর্তের ক্রমোল্লেখ।
টারান্টিনো আর এভেরি এই চলচ্চিত্রের জন্য "শ্রেষ্ঠ অনন্য সংলাপ নির্দেশনা" বিভাগে অস্কার পুরস্কার লাভ করেন। এছাড়াও আরো বেশ কয়েকটি বিভাগ যেমন "শ্রেষ্ঠ চলচ্চিত্র" এর ক্ষেত্রেও পাল্প ফিকশন অস্কার মনোনয়ন লাভ করে।
কিল বিল

কিল বিল ( "কিল্‌ বিল্‌" অর্থাৎ "বিলকে হত্যা করো") কুয়েন্টিন টারান্টিনো পরিচালিত একটি ইংরেজি চলচ্চিত্র। এর মূল ভূমিকায় অভিনয় করেন অভিনেত্রী উমা থারম্যান। 
ছবিটির প্রথম অংশের ব্যাপক সাফল্যের পর এর ধারাবাহিকতায় "কিল বিল ২" বের হয়। "কিল বিল ২"-এ মূল কাহিনির সমাপ্তি টানা হয়। ছবিটিতে উমা থারম্যানের চরিত্র একাধারে একজন পেশাদার খুনী এবং স্নেহপরায়ণ মা যিনি সন্তানের মঙ্গলের জন্য যেকোনো বিপদের সম্মুখীন হতে পারেন।
গ্রাইন্ড হাউস

গ্রাইন্ডহাউজ কুয়েন্টিন টারান্টিনো এবং রবার্ট রড্রিগেস পরিচালিত একটি মার্কিন চলচ্চিত্র।
"গ্রিন্ডহাউজ" বক্স অফিসে লাভ করতে পারিনি। কিন্তু চমৎকার বক্স অফিসের বিশ্লষণ এবং অনুকূল পর্যাচোলনার জন্য এটি জনপ্রিয়। চলচ্চিত্রটি তৈরীতে $৫৩ মিলিয়ন খরচ হয়েছে। এবং অর্জন করেছে $১১.৫ মিলিয়ন" মার্কিন যুক্তরাষ্ট্রে।
ইনগ্লোরিয়াস বাস্টার্ডস

ইনগ্লোরিয়াস বাস্টার্ড্‌স ২০০৯ সালে মুক্তিপ্রাপ্ত কোয়েন্টিন টারান্টিনো পরিচালিত একটি চলচ্চিত্র। ব্র্যাড পিট ও ক্রিস্টোফার ওয়াল্টজ এতে অভিনয় করেছেন। ৮২ তম অ্যাকাডেমী অ্যাওয়ার্ডে এই চলচ্চিত্রটি সেরা ছবি ও সেরা পরিচালক সহ ৮ টি বিভাগে মনোনয়ন পায় ও ক্রিস্টোফার ওয়াল্টজ সেরা পার্শ্ব অভিনেতার পুরস্কার জিতে নেন।
গল্পের সময়কাল ১৯৪১ থেকে ১৯৪৪, নাৎজি-অধিকৃত ফ্রান্সে। আমেরিকান-ইহুদী আটজন সৈনিককে পাঠানো হয় এই অঞ্চলে গিয়ে নাৎজিনিধনে। এই আটজনের নাৎজিনিধনের বীভৎস গল্প ছড়িয়ে পড়ে বিপক্ষশিবিরে, এদেরকেই বলা হতো বাস্টার্ডস। যুদ্ধের শেষের দিকে, ১৯৪৪ সালে এক জার্মান সৈনিকের বীরত্বের কাহিনী দিয়ে চলচ্চিত্র বানানো হয়। সেই চলচ্চিত্রের প্রিমিয়ার শো’তে আসবেন হিটলার, এমন খবর গোপনসূত্রে পেয়ে যায় বাস্টার্ডরা। তাদের পরিকল্পনা ছিলো, একই দিনে হিটলার, গোয়েবলস, জেনারেল হারম্যান গোরিংকে মেরে ফেলার সুযোগ পাওয়া গেছে, সেটা কাজে লাগাতেই হবে। মূলত গেরিলা কায়দায় কাজ করা এই দলটি তখন ছদ্মবেশে সিনেমা হলে ঢুকে পড়ার ফন্দি আঁটে। সৌভাগ্যক্রমে, সিনেমাহলের মালিক এক কমবয়েসি ছদ্মবেশী ইহুদি মেয়ে, যে নিজেও আলাদাভাবে হিটলারকে মারার নকশা করছে।
পারমাণবিক ভর

পারমাণবিক ভর হলো কোন মৌলিক পদার্থের একটি পরমাণুর ভর। পারমাণবিক ভরকে অনেকসময় একীভূত পারমাণবিক ভর একক হিসেবেও প্রকাশ করা হয়। পদার্থের অণুর ক্ষেত্রও একই রকম সংজ্ঞা প্রদান করা যায়। তখন এটিকে আণবিক ভর নামে ডাকা হয়। কোন পদার্থের আণবিক ভর এর পরমাণুগুলোর পারমাণবিক ভর থেকে বের করা যায়। কোন পদার্থের একটি অনুতে অবস্থিত প্রতিটি পরমাণুর পারমাণবিক ভরকে ঐ অণুর রাসায়নিক সংকেতে নির্দেশিত পরমাণুগুলোর স্ব স্ব অনুপাত দ্বারা গুণ করে গুণফলগুলোকে যোগ করলে ঐ অণুর আণবিক ভর পাওয়া যায়।
কার্বন-১২ আইসোটোপ এর একটি পরমাণুর ভর কে ১২ একক ধরে অন্যান্য মৌলের আপেক্ষিক পারমাণবিক ভর নির্ণয় করা হয়। কোন মৌলের একটি পরমাণুর ভর কার্বন 12 আইসোটোপের 1/12 অংশের তুলনায় যত গুণ ভারী,সেই সংখ্যাকে ওই মৌলের আপেক্ষিক পারমাণবিক ভর (বা সংক্ষেপে পারমাণবিক ভর) বলা হয়।
পারমাণবিক ভর একক ( amu ) : পরমাণুর ভর মাপার জন্য ১৯৬১ খ্রিস্টাব্দের IUPAC সম্মেলনে যে একক ব্যবহার করার জন্য প্রস্তাব করা হয়,তা হচ্ছে পারমাণবিক ভর একক ( atomic mass unit সংক্ষেপে amu ) । [ amu = 1.6605 × 10g । একটি কার্বন -12 পরমাণুর ভরকে 12 amu একক ধরে এর হিসাব করা হয় । : পরমাণুর ভর = আপেক্ষিক পারমাণবিক ভর × 1.6605 × 10g
গ্রাম - পরমাণু ( gram - atom ) : কোনো মৌলিক পদার্থের পারমাণবিক ভরকে গ্রামে প্রকাশ করলে যে পরিমাণ হয় , সেই পরিমাণ মৌলিক পদার্থকে তার এক গ্রাম পরমাণু বলা হয় । যেমন , কার্বনের পারমাণবিক ভর 12। সুতরাং 12 g কার্বন হলো 1 গ্রাম পরমাণু কার্বন । এক গ্রাম পরমাণু পরিমাণ মৌলিক পদার্থে 6.022 × 10 সংখ্যক পরমাণু থাকে । এ সংখ্যা অ্যাভোগাড্রো সংখ্যা ( Avogadro number ) হিসেবে পরিচিত । সুতরাং 12 g কার্বনে 6.022 × 10 সংখ্যক কার্বন পরমাণু থাকবে।
দ্য রোড টু উইগান পিয়ের

দ্য রোড টু উইগান পিয়ের ইংরেজ সাহিত্যিক জর্জ অরওয়েল কর্তৃক রচিত একটি বই। ১৯৩০-এর দশকের অর্থনৈতিক মন্দা (Great Depression) সমগ্র পশ্চিমা বিশ্বে আঘাত হানে। তারই পটভুমিতে অরওয়েল এই বইটি লিখেন। উইগ্যান শহর ইংল্যান্ডের উত্তরাঞ্চলে অবস্থিত। কয়লা উতপাদন ছিল এর মূল অর্থনৈতিক কর্মকাণ্ড এবং উইগ্যানবাসীদের কর্মসংস্থানের প্রধান সূত্র। মন্দার ক্ষতিকর প্রভাব উইগ্যানে প্রকটভাবে প্রতিফলিত হয়। অরওয়েল তার বইতে উইগ্যানবাসীদের দুঃখ-কষ্টের বিস্তারিত বিবরন তুলে ধরেন। পাশাপাশি তিনি লাগামহীন পুঁজিবাদের কঠোর সমালোচনা করেন। সামাজিক ন্যায়বিচারের পক্ষে ত্রিশের দশকে লিখিত গ্রন্থের মধ্যে "দ্য রোড টু উইগান পিয়ের" অন্যতম।
লুসাকা

লুসাকা দক্ষিণাঞ্চলীয় আফ্রিকার রাষ্ট্র জাম্বিয়ার রাজধানী ও বৃহত্তম শহর।
লুসাকা জাম্বিয়ার প্রশাসন ও অর্থনীতির কেন্দ্র। লুসাকার বহু অধিবাসী সরকারি চাকুরি করেন কিংবা সেবাখাতে কাজ করেন। নগরীর অর্থনীতি মিশ্র প্রকৃতির, তবে এটি মূলত কৃষিবাণিজ্যের উপরে নির্ভরশীল। নগরীকে ঘিরে থাকা সমতল তৃণভূমিময় অঞ্চলগুলিতে কৃষি ও গবাদিপশুর খামার আছে, যেগুলির কৃষকেরা লুসাকাতে তাদের ফসল ও গবাদি পশু বিক্রি করে। এটি ভুট্টা ও তামাকের একটি প্রধান বিপণন কেন্দ্র। এখানে কিছু হালকা শিল্পকারখানা আছে, যেগুলিতে সিমেন্ট, বস্ত্র, চামড়া, জুতা, দুগ্ধজাত দ্রব্য, প্রক্রিয়াজাত খাদ্য ও পানীয় উৎপাদন করা হয়। শহরের কাছেই জাম্বিয়া বিশ্ববিদ্যালয় (১৯৬৫ সালে প্রতিষ্ঠিত) ও মুন্দা ওয়াংগা উদ্ভিদতাত্ত্বিক উদ্যানটি অবস্থিত। শহরের সীমার ঠিক বাইরে একটি আন্তর্জাতিক বিমানবন্দর অবস্থিত। শহরের বাইরে ভূদৃশ্যের একটি অন্যতম দর্শনীয় বৈশিষ্ট্য হল বহসংখ্যক ১০ থেকে ২০ ফুট উঁচু উঁইপোকার ঢিবি।
লুসাকা জাম্বিয়ার দক্ষিণ-মধ্যভাগে একটি চুনাপাথরের মালভূমির উপরে সমুদ্র সমতল থেকে ১২৭৯ মিটার উচ্চতায় অবস্থিত। এটি জাম্বিয়ার পরিবহন ব্যবস্থার কেন্দ্রবিন্দু। শহরটি তানজানিয়াতে গমনকারী উত্তর মহাসড়ক এবং মালাউইতে গমনকারী পূর্ব মহাসড়ক, দক্ষিণগামী লিভিংস্টোন সড়ক, এবং পশ্চিম মহাসড়ক চারটির সংযোগস্থলে অবস্থিত। লুসাকা থেকে জাম্বিয়ার লিভিংস্টোন ও এনদোলা শহরের পাশাপাশি তানজানিয়া পর্যন্ত রেল যোগাযোগ সুবিধা আছে। সরকারি কার্যালয়গুলির লুসাকার নতুন অংশে অবস্থিত। অন্যদিকে লুসাকার পুরাতন অংশটি রেলপথ ঘেঁষে গড়ে উঠেছে।
লুসাকা এলাকাতে বহু হাজার ধরে জনবসতি ছিল। ১৮৯০-এর দশকে ব্রিটিশ দক্ষিণ আফ্রিকা কোম্পানি স্থানীয় আফ্রিকান গোত্রদের কাছ থেকে এলাকাটি নিয়ন্ত্রণে নেয়। ১৯০৫ সালে একটি রেলপথের উপরে স্টেশন হিসেবে লুসাকা লোকালয়টি সৃষ্টি করা হয়। নিকটবর্তী একটি লেঞ্জে গোত্রের গ্রামের প্রধান লুসাকা-র নামে লোকালয়টির নামকরণ করা হয়। ১৯২৪ সালে যুক্তরাজ্য আনুষ্ঠানিকভাবে এখানে একটি উপনিবেশ স্থাপন করে, যার নাম উত্তর রোডেশিয়া। ১৯৩৫ সালে লুসাকাকে উত্তর রোডেশিয়া উপনিবেশের রাজধানী বানানো হয়। ১৯৪৮ সালে এখানে আফ্রিকান সমাজসমূহের সংঘ উত্তর রোডেশিয়া কংগ্রেস প্রতিষ্ঠা করে। ১৯৫৩ সালে উত্তর ও দক্ষিণ রোডেশিয়া সংঘবদ্ধ হবার পরে ১৯৬০ সাকে লুসাকা ব্রিটিশ শাসন অবসানের পক্ষে একটি নাগরিক অবাধ্যতা আন্দোলনের কেন্দ্রে পরিণত হয়। এর ফলস্বরূপ ১৯৬৪ সালে জাম্বিয়া একটি স্বাধীন দেশে পরিণত হলে লুসাকাকে সেটির রাজধানী নির্বাচন করা হয়। এরপর লুসাকার কলেবর উত্তরোত্তর বৃদ্ধি পেতে থাকে। বর্তমানে লুসাকা দক্ষিণাঞ্চলীয় আফ্রিকার সবচেয়ে দ্রুত উন্নয়নশীল নগরীগুলির একটি।
লুসাকা এলাকাটিতে মূলত নিয়াঞ্জা ও সোলি নামক আফ্রিকান নৃতাত্ত্বিক গোষ্ঠীর বসবাস। এছাড়া ইউরোপীয় ও এশীয় বংশোদ্ভূত সংখ্যালঘু সম্প্রদায়ও বিদ্যমান। ২০১৯ সালের প্রাক্কলন অনুযায়ী বৃহত্তর লুসাকা নগরীতে প্রায় ৩৩ লক্ষ লোকের বাস ছিল। নগর প্রশাসনের দাপ্তরিক ভাষা ইংরেজি, তবে স্থানীয় জনসাধারণ নিয়ঞ্জা ও বেম্বা ভাষাগুলিতে কথা বলে।
নীল শীহান

নীল শীহান প্রখ্যাত মার্কিন সাংবাদিক। তিনি নিউ ইয়র্ক টাইমসের সংবাদদাতা হিসেবে ভিয়েতনাম যুদ্ধ কভার করেন। পরবর্তীতে তিনি ভিয়েতনাম যুদ্ধের এক সার্বিক ইতিহাস রচনা করেন যেটি বিপুল ভাবে সমাদৃত হয়। উক্ত বই - আ ব্রাইট শাইনিং লাই - ১৯৮৯ সালে পুলিটজার পুরস্কার জয় করে।
থিওডোর কালুজা

থিওডোর ফ্রান্‌ৎস অ্যাডুয়ার্ড কালুজা (৯ নভেম্বর ১৮৮৫ – ১৯ জানুয়ারি ১৯৫৪) ছিলেন জার্মান একজন গণিতবিদ ও পদার্থবিজ্ঞানী, যিনি পঞ্চমাত্রার স্থান-কাল ক্ষেত্রসমীকরণ সংক্রান্ত কালুজা-ক্লেইন তত্ত্বের জন্য পরিচিত। তার প্রদত্ত ধারণা মতে, স্ট্রিং তত্ত্বের বহু পরে পুনরায় উদ্ভূত অতিরিক্ত মাত্রাগুলি প্রবর্তনের মাধ্যমে মৌলিক শক্তিকে একত্রিত করা যেতে পারে।
কালুজা ছিলের অসাধারণ বহুমুখী প্রতিভাধারী। তিনি ১৭টি ভাষায় কথা বলা ওবং লেখায় পারদর্শী ছিলেন তিনি। তার স্বভাব ছিল বিনয়ী। নাৎসি আদর্শকে অস্বীকার করেছিলেন তিনি।
অ্যাসিড সারভাইভার্স ফাউন্ডেশন

এসিড সারভাইভারস ফাউন্ডেশন এসিড সহিংসতার শিকার অসহায় মানুষদের চিকিৎসা, পরিচর্যা, সমাজে তাদের পুনর্ভুক্তি ও পুনর্বাসন এবং এসিড সহিংসতা নির্মূল করার লক্ষ্যে পরিচালিত একটি বাংলাদেশী সামাজিক সংগঠন।
এ এস এফের প্রতিষ্ঠার আগে এসিড হামলায় আক্রান্তদের চিকিৎসার ও পুনর্বাসন এবং এসিড সন্ত্রাসের প্রতিরোধের জন্য কোন সমন্বিত উদ্যোগ ছিল না। ফলে বাংলাদেশে এসিড সন্ত্রাস ব্যাপক বিস্তৃতি লাভ করে। প্রথমদিকে কিছু এনজিও বিচ্ছিন্নভাবে এসিড আক্রান্ত নারীদের আইনি ও অন্যান্য সহযোগিতা প্রদান শুরু করে। কিন্তু তা ছিল অপর্যাপ্ত, নির্যাতিত নারীদের জন্য সরকারি আশ্রয়কেন্দ্রটিই ছিল আক্রান্তদের একমাত্র আশ্রয়স্থল। এ আশ্রয়গুলোর অপর্যাপ্ততার মূল কারণ মানুষের সভাবজাত সামাজিক ঝোকপ্রবনতার মধ্যেই নিহিত। একজন এসিড আক্রান্তকে যতই সুযোগসুবিধা ও চিকিৎসাসেবা প্রদান করা হোক না কেন তাকে সাধারণ সমাজে সুস্থভাবে বাচার সুযোগ না করে দিতে পারলে প্রকৃত সমস্যার সমাধান হওয়া সম্ভব নয়।
এই চিন্তাধারা থেকেই কেবলমাত্র এসিডকে উপলক্ষ করে একটি স্বাধীন ও স্বাবলম্বী ফাউন্ডেশন প্রতিষ্ঠার প্রয়োজনীয়তা অনুভূত হয়। তাছাড়া তখন ঢাকা মেডিকেল কলেজের বার্ন ইউনিট ছাড়া অন্য কোথাও
চিকিৎসার সুব্যবস্থাও ছিল না আর এসিড সহিংসতার বিরুদ্ধে জনমত গঠনের উদ্যোগ ছিল খুবই সীমিত।
এই প্রেক্ষাপটের এক পর্যায়ে ১৯৯৮ সালের সেপ্টেম্বর মাসে ইইনিসেফ প্রণীত একটি প্রতিবেদনে এসিড হামলায় আক্রান্তদের সাহায্য এবং পুনর্বার আক্রান্ত হওয়ার ঝুঁকি রোধকল্পে এ ধরনের একটি ফাউন্ডেশন গঠনের সুপারিশ করা হয় এবং পাশাপাশি এর অপরিহার্যতার প্রতিও সবার দৃষ্টি আকর্ষণ করা হয়। এরই ধারাবাহিকতায় CIDA (কানাডিয়ান ইন্টারন্যাশনাল ডেভেলপমেন্ট এজেন্সি) এবং ইউনিসেফ একসাথে কাজ করা শুরু করে। এসময় কয়েকটি বিষয় বিশেষ গুরুত্বের সাথে বিবচনায় আনতে হয় -
এ সব গুরুত্বপূর্ণ বিষয় বিবেচনায় রেখেই পরবর্তী বছরের মে মাসে এ এস এফের আত্মপ্রকাশ ঘটে। এর প্রতিষ্ঠা প্রক্রিয়ায় বাংলাদেশের অনেক আত্মনিবেদিত স্বেচ্ছাসেবক এবং ট্রাস্টিদের প্রভূত সহযোগিতা ছিল।
এ এস এফ মূলত পাঁচটি ইউনিটের মাধ্যমে কাজ পরিচালনা করে।
এই পাঁচটিই এসিড সন্ত্রাস প্রতিরোধের সাথে সরাসরি সম্পর্কিত। এই পাঁচটি ইউনিটের কাজে সহায়তা প্রদানের জন্য আরো দুটি ইউনিট রয়েছে।
১. http://acidsurvivors.org
মার্ক নফ্‌লার

মার্ক ফ্রিওদর নফ্‌লার, (; জন্ম: আগস্ট ১২, ১৯৪৯) একজন ব্রিটিশ গীতিকার, চলচ্চিত্র স্কোর সুরকার, গিটারবাদক এবং রেকর্ড প্রযোজক। তিনি ডায়ার স্ট্রেইট্‌স রক সঙ্গীতদলের গায়ক, লিড গিটারবাদক, এবং গীতিকার হিসাবে ব্যপক পরিচিত, যা তিনি ১৯৭৭ সালে তার ভাই ডেভিড নফ্‌লারের সাথে সহ-প্রতিষ্ঠা করেন।
১৯৯৫ সালে "ডায়ার স্ট্রেইট্‌স" ভেঙে যাবার পর, নফ্‌লার সাতটি একক অ্যালবাম রেকর্ড ও প্রযোজানা করেন এবং তার পূর্বের শর্তানূযায়ী অনেক হিট গান প্রযোজনা করেন। পাশাপাশি তিনি আটটি চলচ্চিত্রের সঙ্গীত প্রযোজনা করেন, এর মধ্যে রয়েছে "লোকাল হিরো" (১৯৮৩), "ক্যাল" (১৯৮৪), "দ্য প্রিন্সেস ব্রাইড" (১৯৮৭), এবং "ওয়াগ দ্য ডগ" (১৯৯৭).
"ডায়ার স্ট্রেইট্‌স"-এর সাথে বজানোর এবং একক শিল্পী ও সুরকার হিসেবে কাজ করা ছাড়াও, নফ্‌লার অনেক বিশিষ্ট সঙ্গীতজ্ঞের সাথে রেকর্ড এবং একসাথে মঞ্চে সঞ্চালন করেছেন। এদের মধ্যে চেট এ্যটকিন্স, ক্রিস বটি, দ্য কিফটেইন্স, এরিক ক্ল্যাপটন, বব ডিলন, ব্রায়ান ফেরি, এমিলো হ্যারিস, জুলস্ হল্যান্ড, সনি লেনড্রেথ, ভ্যান মরিসন, স্টিলি ড্যান, স্টিং এবং জেমস টেলর ইত্যাদি সঙ্গীতঙ্গের সাথে কাজ করছেন। তিনি টিনা টার্নার, বব ডিলন এবং রান্ডি নিউম্যানের জন্যেও অ্যালবাম প্রযোজনা করেছেন।
নফ্‌লার একজন আঙুলশৈলী গিটারবাদক এবং "রোলিং স্টোন" ম্যাগাজিনের সর্বকালের সর্বশ্রেষ্ঠ ১০০ গিটারবদকে মধ্যে ২৭তম স্থান অর্জন করেন। নফ্‌লার এবং ডায়ার স্ট্রেইট্‌স-এর একত্রে এযাবৎ ১২০ মিলিয়নের বেশি অ্যালবাম বিক্রি হয়েছে। চারবারের গ্র্যামি পুরস্কার বিজয়ী নফ্‌লার এছাড়াও জিতেছেন এডিসন পুরস্কার, স্টেইজার পুরস্কার এবং আইভর নোভেলো পুরস্কার, পাশাপাশি যুক্তরাজ্য বিশ্ববিদ্যালয় থেকে সঙ্গীতের উপর তিনটি সম্মানসূচক ডক্টরেট ডিগ্রী অর্জন করেছেন।
ডায়ার স্ট্রেইট্‌স অ্যালবাম
আগোরা

আগোরা (গ্রিক: Ἀγορά, Agorá) হল প্রাচীন গ্রিক নগর-রাজ্যের একটি খোলা "সমাবেশের স্থান"। গ্রিক ইতিহাসের প্রাথমিক দিকে (খ্রিস্টপূর্ব ১০ম শতাব্দী-8র্থ শতাব্দী), জন্ম-স্বাধীন পুরুষ ভূমির মালিক যারা সেখানকার নাগরিক, তারা জনসমাবেশে একত্রিত হতো সামরিক কর্তব্য অথবা রাজার পরিচালক বা মন্ত্রিসভার বিবৃতি শুনার জন্য। পরে, আগোরা একটি বাজারও ছিল, যেখানে ব্যবসায়ীরা তাদের পণ্যসামগ্রী বিক্রি জন্য স্তম্ভের সারিতে স্টল বা দোকান রাখতো। আগোরার রাজনৈতিক ও বাণিজ্যিক স্থান হিসেবে ব্যবহার আসে দুটি গ্রিক ক্রিয়াতে αγοράζω, agorázō, "আমি দোকান", এবং αγορεύω, agoreúō, "আমি সর্বসাধারণে কথা বলি"। অ্যাগারাফৌবিয়া শব্দটি, সমালোচনামূলক সার্বজনীন পরিস্থিতিতে ভয়, যেটি আসে আগোরা থেকে যার অর্থ একটি একত্রের স্থান।
গ্রিসের এথেন্সের প্রাচীন আগোরা সবচেয়ে সুপরিচিত। তুরস্কের ইযমির নগরীর আগোরা ওপেন এয়ার মিউজিয়াম হচ্ছে বর্তমানে সবচেয়ে সংরক্ষিত আগোরা।
স্নায়ুযুদ্ধের উৎস

মার্কিন যুক্তরাষ্ট্র ও সোভিয়েত ইউনিয়নের মধ্যে শত্রুভাবাপন্নতার শুরু প্রথম বিশ্বযুদ্ধের শেষের দিকেই। ১৯১৭ সালের অক্টোবরে ভ্লাদিমির লেনিনের নেতৃত্বে বলশেভিকরা রুশ সরকারের পতন ঘটায় এবং তৎপরবর্তী কমিউনিস্ট রাশিয়া বিশ্বযুদ্ধ থেকে নিজেকে সরিয়ে নেয়। ১৯১৮ সালে মার্কিন যুক্তরাষ্ট্র, ব্রিটেন, ফ্রান্স ও জাপান রাশিয়াতে সামরিক অভিযান চালায়। তারা রাশিয়ার সরে যাওয়ার ফলে জার্মানির বিরুদ্ধে যুদ্ধে জার্মানির পূর্ব দিকে যে শূন্যতার সৃষ্টি হয়েছিল, তা পূরণের লক্ষ্যে এটা করেছিল বলে কারণ দর্শায়। কিন্তু লেনিনের সদ্যঃপ্রতিষ্ঠিত কমিউনিস্ট সরকার এই পদক্ষেপকে আক্রমণ হিসেবে গণ্য করে। আসলেও মার্কিন যুক্তরাষ্ট্র ও ইউরোপীয় শক্তিরা পুঁজিবাদ-বিরোধী প্রচার ও সাম্যবাদের আন্তর্জাতিকীকরণের তোড়জোড় শুরু করার জন্য নতুন এই রাশিয়ার প্রতি বিরূপ ছিল। ১৯২২ সালের ডিসেম্বরে রাশিয়া ও তার আশেপাশের অঞ্চল নিয়ে কমিউনিস্ট নিয়ন্ত্রণের অধীনে সোভিয়েত ইউনিয়ন প্রতিষ্ঠিত হয়। মার্কিন যুক্তরাষ্ট্র ১৯৩৩ সালের আগে সোভিয়েত ইউনিয়নকে স্বীকৃতি দেয়নি। ১৯২৯ সালে স্তালিন ক্ষমতায় আসার পর সোভিয়েত ইউনিয়ন ও মার্কিন যুক্তরাষ্ট্রের মধ্যকার গভীর রাজনৈতিক অনৈক্য আরও খারাপের দিকে মোড় নেয়।
১৯৩৯ সালের আগস্ট মাসে দ্বিতীয় বিশ্বযুদ্ধের প্রাক্কালে স্তালিন জার্মানির একনায়ক হিটলারের সাথে একটি আগ্রাসন-বিরোধী সন্ধিচুক্তিতে সই করেন, যাতে দুই পক্ষ একে অপরকে আক্রমণ না করার শপথ নেয় এবং জার্মান ও সোভিয়েত প্রভাব বলয়ের অন্তর্বর্তী অঞ্চলগুলি একে অপরের মধ্যে ভাগ করে নিতে সম্মত হয়। কিন্তু হিটলার চুক্তি ভঙ্গ করেন এবং ১৯৪১ সালের জুন মাসে জার্মান সেনাবাহিনী সোভিয়েত ইউনিয়ন আক্রমণ করে। যুক্তরাজ্য ও মার্কিন যুক্তরাষ্ট্র সোভিয়েতদের সাহায্যে এগিয়ে আসে এবং জার্মানদের বিরুদ্ধে এই তিন মিত্রশক্তি মিলে একটি কোয়ালিশন গঠন করে। কিন্তু এই কোয়ালিশনের মিত্রদের মধ্যে পারস্পরিক সন্দেহ ও অবিশ্বাসের অভাব ছিল না। সোভিয়েত পক্ষ থেকে অভিযোগ করা হয় যে তিন শক্তির মধ্যে সোভিয়েতরাই সবচেয়ে বেশি মূল্য দিয়েছে। ১৯৪৪ সালে জার্মানদের পরাজয় যখন অবধারিত, তখন যুদ্ধ-পরবর্তীকালে এই কোয়ালিশনের সদস্যদের সম্পর্ক কেমন হবে তা আরও স্পষ্ট হয়ে উঠে।
১৯৪৫ সালের মে মাসে নাৎসি জার্মানির পরাজয়ের আগেই পোল্যান্ডের ভবিষ্যতের প্রশ্নে মার্কিন যুক্তরাষ্ট্র ও সোভিয়েত ইউনিয়ন মতদ্বৈততা প্রকাশ করে। স্তালিনের সেনারা ১৯৪৪ ও ১৯৪৫ সালে পোল্যান্ড থেকে জার্মানদের হটিয়ে দেয় এবং সেখানে একটি সাম্যবাদ-সমর্থক সরকার স্থাপন করে। স্তালিন বিশ্বাস করতেন যে তাঁর দেশের নিরাপত্তার জন্য পোল্যান্ডের সোভিয়েত বলয়াধীন থাকা জরুরি। কিন্তু মিত্রশক্তিরা এর বিরোধিতা করে, এবং পূর্ব ইউরোপের অন্যান্য দেশের রাজনৈতিক ভবিষ্যৎ নিয়েও এই একই দ্বন্দ্বের পুনরাবৃত্তি ঘটে। তাই বলা যায়, ১৯৪৪ থেকে ১৯৪৬ সাল পর্যন্ত পূর্ব ইউরোপের নিয়তি নিয়ে দ্বন্দ্বই স্নায়ুযুদ্ধের বীজ বপন করে। তবে এ সময় দুই পক্ষই আশা করছিল যে এই মতানৈক্য কেটে যাবে এবং যে বন্ধুত্বপূর্ণ চেতনা নিয়ে তারা যুদ্ধের সময় একত্র হয়েছিল, তা রক্ষা করা যাবে।
প্রথম ক্রুসেড

প্রথম ক্রুসেড শুরু হয় ১০৯৫ সালে। পোপ আরবান ২ দ্বৈত উদ্দেশ্যে এই ক্রুসেড শুরু করেন, ঐশ্বরিক শহর জেরুজালেমকে মুসলমানদের কাছে থেকে দখল করা এবং এ পবিত্র ভূমিতে খ্রিস্টান শাসন প্রতিষ্ঠা করা।
ইউরোপের বিভিন্ন অঞ্চল হতে মোট চারটি দল ক্রুসেডার্সদের পক্ষ থেকে গঠন করা হয়, এই দল গুলোর নেতৃত্বে ছিলেন রেয়মন্ড, গডফ্রে, হুগ, এবং বহেমন্ড। বাইজেন্টাইনদের উদ্দেশ্যে এই দল গুলো যাত্রা শুরু করে ১০৯৬ সালে।
এছাড়াও ক্রুসেডার্সদের আরো একটি দল গঠিত হয়ে ছিলো পিটারের নেতৃত্বে যাতে ছিলো নাইট এবং জনসাধারন এই দলের নামকরণ করা হয়েছিল "পিপল'স ক্রুসেড"।
মুসলিম এবং ক্রুসেডস দের প্রথম মুখ্য সংঘর্ষে তুর্কিশ বাহিনী ক্রুসেডস দের একটি বাহিনী (পিপল'স ক্রুসেড) কে পরাজিত করে।
১০৯৭ সালের "মে" মাসে ক্রুসেডারস এবং বাইজেন্টাইন বাহিনী সমুহ একত্রে "নাইসিয়া" (বর্তমানে ইজনিক,তুর্কি) এবং "সেলজুক" আক্রমণ করে।
জুন মাসের শেষের দিকে বাইজেন্টাইন এবং ক্রুসেডাররা উক্ত শহরগুলোর উপর বিজয় লাভ করে এবং পরবর্তিতে ১০৯৯ সালের জুলাই মাসের মধ্যভাগে জেরুজালেমের গভর্নর চাপের মুখে অত্মসমর্পন করেন এবং এভাবেই প্রথম ক্রুসেডে মুসলিমদের উপর বিজয় লাভ করে।
১১০১-এর ক্রুসেড

১১০০ এবং ১১০১ সালে সংঘটিত তিনটি আলাদা আন্দোলনের মধ্যে ১১০১-এর ক্রুসেড কম গুরুত্বপূর্ণ একটি ক্রুসেড। এটি প্রথম ক্রুসেডের সফল পরিণাম। এটিকে ভীরুদের ক্রুসেড নামেও ডাকা হয় কারণ প্রথম ক্রুসেডে ভয়ে পিছিয়ে যাওয়া বেশ কিছু মুজাহিদ অংশগ্রহণ করেছিল।
নব্য প্রতিষ্ঠিত জেরুসালেম রাজ্য থেকে অধিকতর জনবল জোগাড় করার ডাক আসা এবং দ্বিতীয় পোপ আরবানের উত্তরসূরি দ্বিতীয় পোপ পাশাল নতুন করে আক্রমণের জন্য তাড়া দেয়। পাশাল মূলত যারা ক্রুসেডের অঙ্গীকার নিয়েছিল কিন্তু যায়নি এবং যারা অগ্রসরমান হওয়া থেকে ফিরে এসেছিল তাদের তাড়া দেন। কিছু লোককে ইতোমধ্যে গৃহে থাকার জন্য অবজ্ঞা করা হচ্ছিল এবং যুদ্ধক্ষেত্রে ফিরে যাওয়ার জন্য ব্যাপক চাপ দেওয়া হচ্ছিল। ১৯০৮ সালে আন্তিওখ অবরোধ থেকে পালিয়ে আসা ব্লোয়ার কাউন্ট স্টিভেনের স্ত্রী আডেলা তার স্বামীকে নিয়ে এতটাই লজ্জিত ছিল যে তাকে বাড়িতে থাকতে দিচ্ছিল না।
মৌলিক উৎস
গৌণ উৎস
তৃতীয় ক্রুসেড

তৃতীয় ক্রুসেড (১১৮৯ - ১১৯২), রাজাদের ক্রুসেডও বলা হয়, যা ছিল ইউরোপীয় নেতাদের পুনরায় পবিত্র ভূমিকে সালাদিনের কাছ থেকে দখল করার একটা চেষ্টা। অভিযানটি সফল হয় এবং আক্রে ও জাফার মত গুরুত্বপূর্ণ শহর দখল করা হয়। কিন্তু ক্রুসেডের মূল লক্ষ্য জেরুসালেম দখল করতে পারেনি। এবং তাদের শোচনীয় ভাবে পরাজগ বরণ করতে হয়। 
দ্বিতীয় ক্রুসেডের পর জেঙ্গিদ রাজবংশ একত্রিত সিরিয়ার নিয়ন্ত্রণ লাভ করে এবং মিশরের ফাতিমী শাসকদের সাথে দ্বন্দ্বে জড়ায়। মিশরীয় ও সিরীয় সেনাবাহিনী পরিশেষে সালাদিনের অধীনে একত্রিত হয়। সালাদিন ১১৮৭ সালে খ্রিস্টান রাষ্ট্রসমূহের দখলদারিত্ব কমাতে এবং জেরুসালেম পুনরুদ্ধার করতে তাদেরকে নির্দেশ প্রদান করে। ইসলামী শাসনকে নির্মুল করতে ইংল্যান্ডের রাজা দ্বিতীয় হেনরি ও ফ্রান্সের রাজা দ্বিতীয় ফিলিপ তাদের মধ্যকার দ্বন্দ্বের পরিসমাপ্তি ঘটিয়ে নতুন ক্রুসেডে যোগদান করে। ১১৮৯ সালে হেনরির মৃত্যুর পর ইংরেজরা তার উত্তরাধিকার রাজা প্রথম রিচার্ডের অধীনে যুদ্ধ করে। বর্ষীয়ান জার্মান সম্রাট ফ্রেডেরিক বারবারোসাও যুদ্ধে শরিক হতে বৃহৎ সেনাবাহিনী নিয়ে আনাতোলিয়া হয়ে যাত্রা শুরু করেন। কিন্তু সালাউদ্দিনের অত্যন্ত প্রখর সমরনীতির কারণে পবিত্র ভূমিতে পৌঁছার পূর্বেই ১১৯০ সালের ১০ জুন এশিয়া মাইনরের কাছে একটি নদীতে তার সলিল সমাধি হয়। তার মৃত্যুর পর জার্মান ক্রুসেডাররা আশা হারিয়ে ফেলে এবং বেশিরভাগ সৈন্যদল দেশে ফিরে যান।
চতুর্থ ক্রুসেড

চতুর্থ ক্রুসেড (১২০১ - ১২০৪) মূলত সাজানো হয়েছিল মিশরে হামলা চালিয়ে জেরুজালেম দখলের উদ্দেশ্যে। পরিবর্তে এপ্রিল ১২০৪ সালে ক্রুসেডাররা গ্রিক অর্থডক্স শহর কনস্টান্টিনোপলে হানা দেয় এবং দখল করে, যা ছিল বাইজেন্টাইন সাম্রাজ্যের রাজধানী। এটিকে ইতিহাসের সবচেয়ে লাভজনক ও অমার্জিত লুণ্ঠন বলে মনে করা করা হয়।
সপ্তম ক্রুসেড

সপ্তম ক্রুসেড হলো ফ্রান্সের সম্রাট নবম লুইয়ের পরিচালিত একটি ক্রুসেড বা ধর্ম যুদ্ধ, যা ১২৪৮ হতে ১২৫৪ পর্যন্ত সংঘটিত হয়। যুদ্ধে রাজা নবম লুই পরাজিত ও বন্দী হন। আইয়ুবীয় রাজবংশের শাসক মুয়াযযাম তুরানশাহের নেতৃত্বে মিশরীয় বাহিনী রাজা নবম লুইকে বন্দী করে। যুদ্ধ শেষে লুইয়ের মুক্তির জন্য ৫০,০০০ স্বর্ণমূদ্রা (ফ্রান্সের তখনকার বাৎসরিক আয়ের সমান অর্থ) মুক্তিপণ হিসাবে দেয়া হয়। এই ক্রুসেডে মিশরীয় বাহিনীকে বাহরি, মামলুক, বাইবার্স, কুতুয, আইবাক ও কুলওয়ান গোষ্ঠী সহায়তা করে।
মেষপালকদের ক্রুসেড

মেষপালকদের ক্রুসেড বলতে দুইটি বিচ্ছিন্ন ঘটনাকে বোঝায়। একটি ঘটেছিল সপ্তম ক্রুসেডের সময়, ১২৫১ সালে। অপরটি ঘটেছিল ১৩২০ সালে। সপ্তম ক্রুসেডে ফ্রান্সের রাজা লুই পরাজিত হন এবং তাকে কায়রোতে বন্দী রাখা হয়। ১২৫১ সালে লুইকে রক্ষার ব্যাপারে উত্তর ফ্রান্সের প্রায় ৬০ হাজার তরুণ কৃষক স্বপ্নে কুমারী মেরির নির্দেশপ্রাপ্ত এক হাঙ্গেরীয় নেতার নেতৃত্বে প্যারিসে যায় এবং সেখান থেকে ফ্রান্সের বিভিন্ন জায়গায় ছড়িয়ে পড়ে ও সংঘর্ষ শুরু করে। এদেরকে পরবর্তীতে দমন করা হয়।
১৩২০ সালে উত্তর ফ্রান্সের নরমঁদিতে এক মেষপালক কিশোর স্বপ্নে দেখে তাকে স্পেনের মুর তথা মুসলমানদের বিরুদ্ধে লড়াই করতে হবে। তাকে ঘিরে একটি আন্দোলন গড়ে ওঠে এবং তারা প্যারিসে যায়। কিন্তু সেখানে পাত্তা না পেয়ে তারা দক্ষিণে স্পেনের দিকে অগ্রসর হতে থাকে এবং পথিমধ্যে বিভিন্ন প্রাসাদে লুটতরাজ চালায় ও ইহুদীদের হত্যা করে। পরে স্পেনে প্রবেশ করে সেখানেও ইহুদীদের হত্যা করতে থাকে। পরে স্পেনের রাজপুত্র আলফোন্সো এদের নিয়ন্ত্রণে আনেন।
নবম ক্রুসেড

নবম ক্রুসেড বা লর্ড অ্যাডওয়ার্ডের ক্রুসেড কে অনেক সময় অষ্টম ক্রুসেডের সাথে একত্রে বর্ণনা করা হয়। এটিকে পবিত্র ভূমি দখলের উদ্দেশ্যে মধ্যযুগে সংঘটিত শেষ ক্রুসেড হিসেবে গণ্য করা হয়। এটি ১২৭১-১২৭২ সালে সংঘটিত হয়েছিল।
ফ্রান্সের ৯ম লুই ৮ম ক্রুসেডের সময় তিউনিস দখলে ব্যর্থ হলে ইংল্যান্ডের রাজা ১ম এডওয়ার্ড ইসরায়েলের আকো বন্দরের দিকে যাত্রা করেন। কিন্তু ততদিনে ইউরোপের ক্রুসেডের জোয়ার ছিলে শেষের দিকে। আর মিশরের মামলুক রাজবংশও ছিল বেশ শক্তিশালী। ফলে এডওয়ার্ডের এই ক্রুসেড ব্যর্থ হয়। এই ব্যর্থতার পরপরই ভূমধ্যসাগরের উপকূলে ক্রুসেডারদের বাকী ঘাঁটীগুলিরও একে একে পতন ঘটে।
নিকোপোলিসের যুদ্ধ

নিকোপোলিসের যুদ্ধ (ইংরেজি ভাষায় Battle of Nicopolis; বুলগেরীয় ভাষায় Битка при Никопол; তুর্কি ভাষায় Niğbolu Savaşı; হাঙ্গেরীয় ভাষায় Nikápolyi Csata; রুমানীয় ভাষায় Bătălia de la Nicopole) ১৩৯৬ সালের ২৫শে সেপ্টেম্বর দানিউব নদীর উপর অবস্থিত বুলগেরীয় শহর নিকোপোলিসে সংঘটিত হয়। এর এক পক্ষে ছিল উসমানীয় সাম্রাজ্য, এবং অন্য পক্ষে ছিল হাঙ্গেরি, সুইজারল্যান্ড, ফ্রান্স, ইংল্যান্ড, জার্মানি, এবং অন্যান্য ইউরোপের এলাকা থেকে আগত সম্মিলিত ৩ লাখেরও বেশি খ্রিস্টান সেনার দল। এটি ছিল মধ্যযুগের সর্বশেষ বড় আকারের ক্রুসেড।
এই যুদ্ধ সংঘটিত হয় চতুর্দশ শতাব্দীর একেবারে শেষের দিকে। হাঙ্গেরির সিংহাসনে সিগিসমুন্ড বসলে তিনি তৎকালীন তুরস্কের উসমানীয় বা অটোমান সুলতান বায়েজিদের অধীনে থাকা বুলগেরিয়া আক্রমণ করে দানিয়ুব নদীর অববাহিকায় অবস্থিত নিকোপোলিস নামক শহর দখল করে নেন। এই সংবাদে সুলতান বায়েজিদ একটি শক্তিশালী ওসমানীয় বাহিনী তার বিরুদ্ধে পাঠালে সিগিসমুন্ড তাদের শক্তি বুঝে যুদ্ধ এড়িয়ে গিয়ে তখনকার মতো পশ্চাদপসরণ করেন। এরপর ওসমানীয় বাহিনীর বিরুদ্ধে তিনি অপরাপর ইউরোপীয় রাজাদের কাছে সাহায্য চাইলে পোপ নবম বেনিফেস এগিয়ে আসেন। তার ডাকে সাড়া দেয় ফ্রান্স, ইংল্যান্ড, লোম্বার্ডি, স্যাভয়, ব্যাভারিয়া, জার্মানি, হাঙ্গেরি, ওয়ালশিয়া, বোহেমিয়া এবং অস্ট্রিয়া। তারা সম্মিলিত ভাবে উসমানীয়দের বিরুদ্ধে নিকোপোলিসে সমবেত হয়।
ধর্ম যোদ্ধারা কোন প্রকার পূর্ব পরিকল্পনা ছাড়াই উসমানীয়দের আক্রমণ করে। মাত্র তিন ঘণ্টার যুদ্ধে সম্মিলিত বাহিনী বায়েজিদের কাছে পরাজিত হয়। সিগিসমুন্ড দানিয়ুব নদী পাড়ি দিয়ে হাঙ্গেরিতে চলে আসেন।
এছাড়াও এই যুদ্ধে বিভিন্ন দেশের খ্রিস্টান ৬০ জন শাহজাদা বন্দি হয়ে ও সুলতান তাদেরকে পরে মুক্ত করে দেন যাতে পরবর্তীতে আবার প্রস্তুতি নিয়ে যুদ্ধ করতে।
এটি ছিল মুসলমানদের বিরুদ্ধে ইউরোপীয় খ্রিস্টানদের সম্মিলিত সর্বশেষ ক্রুসেড।
ওয়ার্ল্ড ওয়াইড ওয়েবের ইতিহাস

ব্রিটিশ পদার্থবিজ্ঞানী ও কম্পিউটার বিজ্ঞানী টিমথি বার্নার্স-লি সুইজারল্যান্ডের জেনেভার সার্ন সংস্থার একটি প্রকল্প হিসেবে ওয়ার্ল্ড ওয়াইড ওয়েব উদ্ভাবন করেন। তিনি বেশ কিছু বিদ্যমান ধারণাকে একটিমাত্র ব্যবস্থাতে সংযুক্ত করেন, যাতে পদার্থবিজ্ঞানীরা ইন্টারনেটে আরও সহজে তথ্য ব্যবহার করতে পারেন। বার্নার্সের সবচেয়ে গুরুত্বপূর্ণ অবদান হল তিনি পূর্বতন গোফার সেবায় ব্যবহৃত হাইপারলিংকের ধারণার সাথে মাল্টিমিডিয়া প্রযুক্তির (অর্থাৎ ছবি অন্তর্ভুক্ত করার ক্ষমতা) সমন্বয় ঘটান। বার্নার্স-লি ১৯৮০-র দশকের শুরুর দিকেই হাইপারটেক্সট নিয়ে গবেষণা শুরু করেন। ওয়েবের একটি শুরুর দিকের প্রোটোটাইপ রূপ ১৯৮৯ সাল থেকে সার্নে ব্যবহৃত হতে শুরু করে। বার্নার্সের এই উদ্ভাবন দ্রুত বিশ্বের বিভিন্ন বিশ্ববিদ্যালয়ে ছড়িয়ে পড়ে।
ইউনিভার্সিটি অভ ইলিনয় অ্যাট আর্বানা-শ্যাম্পেইনের অধীন ন্যাশনাল সেন্টার ফর সুপারকম্পিউটিং অ্যাপ্লিকেশন্‌সের কিছু দল ওয়েব প্রযুক্তির উন্নয়ন সাধন করে। তারা ১৯৯৩ সালে ওয়েবের জন্য প্রথন ব্রাউজার সফটওয়্যার নির্মাণ করে, যার নাম ছিল মোজাইক। এর বছর খানেকের মধ্যেই কম্পিউটার প্রোগ্রামার মার্ক অ্যান্ডারসেন নেটস্কেপ কমিউনিকেশন্‌স কর্পোরেশন নামের একটি বাণিজ্যিক কোম্পানি শুরু করেন, যার উদ্দেশ্য ছিল ওয়েব প্রযুক্তি নির্মাণ করা ও এগুলি বিক্রি করা।
উইন্ডোজ ২.০

উইন্ডোজ ২.০ (Windows 2.0) মাইক্রোসফট উইন্ডোজ গ্রাফিকাল ইউজার ইন্টারফেস-ভহিত্তিক অপারেটিং পরিবেশের একটি সংস্করণ। এটি উইন্ডোজ ১.০-এর পরবর্তী সংস্করণ। এটি ৯ ডিসেম্বর ১৯৮৭ সালে অবমুক্ত করা হয়।
উইন্ডোজ ২.০-তে অ্যাপলিকেশন উইন্ডোগুলিকে একটির উপর আরেকটি রাখার ব্যবস্থা বাস্তবায়ন করা হয়। উইন্ডোজ ২.০-তে নতুন উন্নততর কিবোর্ড শর্টকাটের ব্যবস্থা ছিল এবং এটিতেই "ম্যাক্সিমাইজ" ও "মিনিমাইজ" পরিভাষাগুলি প্রথম ব্যবহার করা হয়। এর আগে এগুলি উইন্ডোজ ১.০-তে যথাক্রমে "আইকনাইজ" ও "জুম" নামে পরিচিত ছিল।
উইন্ডোজ ৩.০

মাইক্রোসফট উইন্ডোজ ৩.০ মাইক্রোসফট কর্পোরেশন এর দ্বারা উদ্ভাবিত একটি কম্পিউটার অপারেটিং সিস্টেমের একটি সংস্করণ। এটি ২২ মে ১৯৯০ সালে অবমুক্ত করা হয়। এটি অবশ্য একক ভাবে কাজ করতো না, বরং এমএস-ডস এর গ্রাফিকাল ইন্টারফেইস হিসেবে এটি ব্যবহৃত হতো।
উইন্ডোজ ২.১ এর উন্নততর সংস্করণ হিসাবে উইন্ডোজ ৩.০ তৈরি করা হয়। এতে গ্রাফিকাল ইন্টারফেইসটি ঢেলে সাজানো হয়, আর মেমরি ম্যানেজমেন্টের কৌশলগুলোর উৎকর্ষ সাধন করা হয়। এটি ইন্টেল এর ৮০২৮৬ ও ৮০৩৮৬ প্রসেসরের মেমরি ম্যানেজমেন্ট সুবিধাগুলো কাজে লাগায়। ডসের জন্য লেখা টেক্সট মোডের প্রোগ্রামগুলো উইন্ডোর মধ্যে করে চালানো যেতো। এটি এক সাথে একাধিক প্রোগ্রাম চালাতে সক্ষম ছিলো।
ডস এর ফাইল ম্যানেজারের বদলে উইন্ডোজ ৩ তে আইকন-ভিত্তিক প্রোগ্রাম ম্যানেজার এবং তালিকাভিত্তিক ফাইল ম্যানেজার ব্যবহার করা হয়েছিলো। ফলে প্রোগ্রাম চালানো ও ফাইল খোঁজা সহজ হয়। ম্যাক ও এস এর অণুকরণে উইন্ডোজে যোগ করা হয় কন্ট্রোল প্যানেল, যার দ্বারা সিস্টেমের বিভিন্ন কাজ করা চলতো।
উইন্ডোজ ৩ এর সাথে দেয়া হয়েছিলো বিভিন্ন রকমের অ্যাপ্লিকেশন। যেমন, লেখালেখির জন্য নোটপ্যাড, ওয়ার্ড প্রসেসিং এর জন্য রাইট, ম্যাক্রো রেকর্ডিং এর সফটওয়ার, আঁকাআকির জন্য পেইন্ট, এবং হিসাব করার জন্য একটি ক্যালকুলেটর। এছাড়া রিভার্সি খেলাটির সাথে এখানে যোগ করা হয় সলিটেয়ার খেলাটি।
উইন্ডোজ ৯৫

উইন্ডোজ ৯৫ একটি গ্রাফিক্যাল ইউজার ইন্টারফেস সংবলিত অপারেটিং সিস্টেম। ১৯৯৫ সালের ২৪ আগস্ট এটি মুক্তি পায়। মাইক্রোসফটের আগের অপারেটিং সিস্টেম থেকে ইউন্ডোজ ৯৫ অনেক ব্যতিক্রমী ছিল এবং মুক্তির পর এটি বেশ জনপ্রিয়তা লাভ করে। অপারেটিং সিস্টেমটি নির্মাণের সময় এর নাম দেয়া হয়েছিল উইন্ডোজ ৪.০ বা "শিকাগো"।
উইন্ডোজ ৯৫ মূলত মাইক্রোসফটের আগের এমএস-ডস এবং উইন্ডোজকে একীভূত করা হয় এবং ডসের উন্নত সংস্করণ নির্মাণ করা হয় যার নাম রাখা হয়েছিল এমএস ডস ৭.০। জনপ্রিয় উইন্ডোজ ৩.১x থেকে এই সিস্টেমের অগ্রগতি ছিল চোখে পরার মত। সবচেয়ে চোখে পরার মত বিষয় হল এর গ্রাফিক্যাল ইউজার ইন্টারফেস যার মূল কাঠামো এখনো ভিস্তায় ব্যবহৃত হচ্ছে। এতেই প্রথম ফাইলের নাম ২৫৫ অক্ষরে রাখার সুবিধা দেয়া হয়। এর পূর্বসূরী উইন্ডোজ ৩.১ কে আলাদাভাবে কিনে ডসের মাধ্যমে ব্যবহার করতে হত। কিন্তু উইন্ডোজ ৯৫ থেকে অপারেটিং সিস্টেমের সাথেই ডস প্রদান করা শুরু হয়।
উইন্ডোজ এক্সপি

উইন্ডোজ এক্সপি (Windows XP) মাইক্রোসফট কর্পোরেশনের তৈরি করা একটি অপারেটিং সিস্টেম। জনপ্রিয় অপারেটিং সিস্টেমের মধ্যে মাইক্রোসফটের উইন্ডোজ এক্সপি সবচেয়ে এগিয়ে। লিনাক্সের মত উইন্ডোজ কিন্তু উন্মুক্ত নয় তার পরেও সহজ এবং জনপ্রিয় এই অপারেটিং সিস্টেমটি। জনপ্রিয় অপারেটিং সিস্টেম মাইক্রোসফটের উইন্ডোজ সাধারণত সিডি/ডিভিডি থেকে ইনস্টল করা হয়। তবে সিডি/ডিভিডি রম না থাকলে ইনস্টল করার ক্ষেত্রে ইউএসবি ডিভাইস (ফ্লাশ ডিক্স, মেমোরী কার্ড ইত্যাদি) ব্যবহার করা যায়। বাংলাদেশে এখনো প্রায় ৯০% কম্পিউটার ব্যবহারকারীগণ অপারেটিং সিষ্টেম হিসেবে উইন্ডোজ এক্সপি ব্যবহার করেন এবং ব্যবহার করতে পছন্দ করেন। যদিও বাজারে তার চেয়ে অনেক বেশি ফিচার সম্পন্ন অপারেটিং সিষ্টেম রয়েছে (যেমন- ভিস্তা, সেভেন, উবুন্টু, ডেবিয়ান, ম্যানড্রেক, ম্যাক)। এর মূল কারণ, এক্সপি খুব ব্যবহার বান্ধব। উইন্ডোজ এক্সপির পরে উইন্ডোজ ভিস্তা এবং উইন্ডোজ ৭ বাজারে এসেছে। কিন্তু উইন্ডোজ এক্সপি ব্যবহারকারী খুব একটা কমে যায়নি। এমনকি উইন্ডোজের পরবর্তী সংস্করণ গুলোও এর মত জনপ্রিয়তা পায়নি (উইন্ডোজ ৭ ব্যতীত)।
এমএস-ডস

এমএস-ডস (ইংরেজিতে MS-DOS, যা Microsoft Disk Operating System-এর সংক্ষিপ্ত রূপ) মাইক্রোসফট কোম্পানির বাজারকৃত একটি অপারেটিং সিস্টেম। ডস পরিবারের অপারেটিং সিস্টেমগুলির মধ্যে এটিই ছিল সবচেয়ে বেশি ব্যবহৃত এবং ১৯৮০-র দশকে পিসি-কম্প্যাটিবল প্ল্যাটফর্মগুলির বাজার দখলকারী প্ল্যাটফর্ম। পরবর্তীতে মাইক্রোসফট উইন্ডোজ অপারেটিং সিস্টেম ধীরে ধীরে এটিকে প্রতিস্থাপন করে।
এমএস-ডস প্রথম ১৯৮১ সালে প্রকাশ পায় এবং ২০০০ সালে এর উন্নয়ন বন্ধের আগ পর্যন্ত এর আটটি সংস্করণ বের হয়। একটি প্রোগ্রামিং ভাষা কোম্পানি থেকে বৃহত্তর সফটওয়্যার কোম্পানিতে মাইক্রোসফটের উত্তরণের পেছনে এমএস-ডস ছিল প্রধান একটি পণ্য। এটি কোম্পানিটিকে অস্তিত্ত্ব ও প্রসারের জন্য প্রয়োজনীয় লাভ ও বাজার সম্পদের ব্যবস্থা করে দেয়।
আট-হাজারী পর্বতশৃঙ্গ

আট-হাজারী পর্বতশৃঙ্গ দ্বারা বিশ্বের চৌদ্দটি সুউচ্চ পর্বতশৃঙ্গকে বোঝায় যাদের উচ্চতা সমুদ্রপৃষ্ঠ হতে ৮,০০০ মিটারের (২৬,৪২৭ ফুট) বেশি। এই পর্বতশৃঙ্গের সবগুলোই এশিয়ার হিমালয় ও কারাকোরাম পর্বতমালায় অবস্থিত।
 সেপ্টেম্বর ২০০৩ পর্যন্ত, তথ্য সংগ্রহ করা হয়েছে "Chinese National Geography" পৃষ্ঠা৭৭.
বামন গ্রহ

একটি বামন গ্রহ (ইংরেজি: Dwarf planet) হল এমন একটি গ্রহীয়-ভরযুক্ত বস্তু যা গ্রহগুলির মতো মহাকাশে সেটির অঞ্চলে আধিপত্য বিস্তার করতে পারে না, আবার যা একটি প্রাকৃতিক উপগ্রহও নয়। অর্থাৎ, বামন গ্রহগুলি সূর্যকে প্রত্যক্ষভাবে প্রদক্ষিণ করে এবং নির্দিষ্ট আকার পাওয়ার জন্য এগুলির ভর যথেষ্টই রয়েছে। এগুলির অভিকর্ষ একটি উদ্স্থিতি সাম্যাবস্থামূলক আকার (সচরাচর ক্ষেত্রে একটি উপগোলক) বজায় রাখার পক্ষে যথেষ্ট। কিন্তু নিজ কক্ষপথ থেকে এটি সমরূপ বস্তুগুলিকে পরিষ্কার করে দিতে পারে না। বামন গ্রহের আদি নিদর্শন হল প্লুটো। গ্রহ-ভূতত্ত্ববিদদের কাছে বামন গ্রহ সম্পর্কে আগ্রের বিষয়টি হল এই যে, সম্ভবত পার্থক্যীকৃত ও ভূতাত্ত্বিকভাবে সক্রিয় বস্তু এই বামন গ্রহগুলিতে গ্রহীয় ভূতত্ত্বের বৈশিষ্ট্যগুলি পরিস্ফুট হলেও হতে পারে। ২০১৫ সালে প্লুটোয় "নিউ হোরাইজনস" অভিযানের মাধ্যমে এমন প্রত্যাশারই জন্ম হয়েছে।
সৌরজগতে বামন গ্রহগুলির মোট সংখ্যা অজ্ঞাতই থেকে গিয়েছে। এর কারণ হল, একটি বস্তু উদ্স্থিতি সাম্যাবস্থায় রয়েছে কিনা তা নির্ধারণ করতে সেটিকে মহাকাশযানের খুব কাছ থেকে পর্যবেক্ষণ করতে হয়। আধ-ডজন বৃহত্তম বামন গ্রহ দাবিদার হয় মহাকাশযান কর্তৃক আলোকচিত্রে ধৃত হয়েছে (প্লুটো ও সেরেস) অথবা সেগুলির অন্তত একটি জ্ঞাত প্রাকৃতিক উপগ্রহ রয়েছে (প্লুটো, , , , , ), যার ফলে সেগুলির ভর জানা গিয়েছে এবং এইভাবেই সেগুলির ঘনত্বও অনুমান করা গিয়েছে। ভর ও ঘনত্ব পালাক্রমে উদ্স্থিতি সাম্যাবস্থার মডেলগুলির মধ্যে সামঞ্জস্যপূর্ণ হতে পারে।
সৌরজগতের গ্রহীয়-ভরযুক্ত বস্তুগুলির ত্রিধা শ্রেণিবিন্যাসের অঙ্গ হিসেবে গ্রহবিজ্ঞানী অ্যালান স্টার্ন "বামন গ্রহ" শব্দটি প্রবর্তন করেন: ধ্রুপদি গ্রহ (বৃহৎ আটটি গ্রহ), বামন গ্রহ ও উপগ্রহ গ্রহ। নামের ইঙ্গিত অনুযায়ী বামন গ্রহগুলিকে এক শ্রেণির গ্রহ হিসেবে ধারণা করা যায়। যদিও ২০০৬ সালে সূর্য-প্রদক্ষিণকারী বস্তুগুলির ত্রিবিধ পুনঃশ্রেণিবিন্যাসকরণের অঙ্গ হিসেবে ইন্টারন্যাশনাল অ্যাস্ট্রোনমিক্যাল ইউনিয়ন (আইএইউ) এই শব্দটি গ্রহণ করে গ্রহ-"সদৃশ" বস্তুগুলির একটি শ্রেণির নাম হিসেবে। সূর্য থেকে নেপচুন অপেক্ষাও দূরবর্তী বস্তু এরিস আবিষ্কারের পর দ্রুত এই সিদ্ধান্ত গ্রহণ করা হয়েছিল। এরিস নামক এই বামন গ্রহটি প্লুটোর তুলনায় অধিক ভরবিশিষ্ট হলেও ধ্রুপদি গ্রহগুলির তুলনায় ক্ষুদ্রাকারই। আকারের দিক থেকে প্লুটোর প্রতিযোগী অন্য কয়েকটি বস্তুর আবিষ্কারও প্লুটো কী তা পুনর্বিবেচনা করতে বিজ্ঞানীদের বাধ্য করে। এইভাবে স্টার্ন ও অন্য অনেক গ্রহ-ভূতত্ত্ববিদ ধ্রুপদি গ্রহগুলির থেকে বামন গ্রহগুলিকে পৃথক করেছেন। কিন্তু ২০০৬ সাল থেকে আইএইউ ও জ্যোতির্বিজ্ঞানীদের বৃহত্তর অংশ এরিস ও প্লুটোর মতো বস্তুগুলিকে সর্বাংশে গ্রহের পর্যায়-তালিকা থেকে বাদ দিয়েছেন।
সুষুম্নাকাণ্ড

সুষুম্নাকাণ্ড হল একটি দীর্ঘ, পাতলা, নলাকার গঠন যা স্নায়ুবিক টিস্যু দ্বারা গঠিত, যা ব্রেনস্টেম এর মেডুলা অবলংগাটা থেকে মেরুদণ্ডের কটিদেশীয় কলামের (পিঠের হাড়) পর্যন্ত বিস্তৃত। সুষুম্না কাণ্ড মেরুদণ্ডের কেন্দ্রীয় খালকে ঘিরে রাখে, যেখানে সেরিব্রোস্পাইনাল ফ্লুইড থাকে। মস্তিষ্ক এবং সুষুম্না কাণ্ড একত্রে কেন্দ্রীয় স্নায়ুতন্ত্র (CNS > Central Nervous System) তৈরি করে। মানুষের মধ্যে, মেরুদণ্ডের কর্ডটি অসিপিটাল হাড় থেকে শুরু হয়, ফোরামেন ম্যাগনামের মধ্য দিয়ে যায় এবং তারপর সার্ভিকাল কশেরুকার শুরুতে মেরুদণ্ডের খালে প্রবেশ করে। প্রথম এবং দ্বিতীয় কটিদেশীয় কশেরুকার মধ্যবর্তী স্থানে প্রসারিত হয়, যেখানে এটি শেষ হয়। ঘেরা হাড়ের ভার্টিব্রাল কলাম অপেক্ষাকৃত ছোট সুষুম্না কাণ্ডকে রক্ষা করে। এটা প্রায় প্রাপ্তবয়স্ক পুরুষদের মধ্যে দীর্ঘ এবং প্রায় প্রাপ্তবয়স্ক মহিলাদের মধ্যে দীর্ঘ। মেরুদন্ডের কর্ডের ব্যাস থেকে সার্ভিকাল এবং কটিদেশীয় অঞ্চলে থেকে বক্ষ অঞ্চলে।
প্রতিবর্তী ক্রিয়া (Reflex action)
সুষুম্নাকাণ্ড প্রধানত মস্তিষ্কের সঙ্গে দেহের অন্যান্য অংশের যোগাযোগ রক্ষা করে।
এছাড়া এর অপর কাজটি হচ্ছে প্রতিবর্তী ক্রিয়া। প্রতিবর্তী ক্রিয়া মানুষ বা প্রাণীর ইচ্ছাধীন নয় এবং উপযুক্ত সংবেদজ উদ্দীপনার ফলে স্বতস্ফূর্তভাবে এর সৃষ্টি হয়। ধূলিকণা বা অন্যকিছু আমাদের চোখে পড়লে আপনা আপনিই চোখ বন্ধ হয়। বেশী গরম জিনিসে হঠাৎ হাত দিয়ে ফেললে খুব তাড়াতাড়ি হাত সরে যায়। এ
সমস্তই প্রতিবর্তী ক্রিয়ার ফল। প্রতিবর্তী ক্রিয়া আমাদের আত্মরক্ষার অন্যতম
হাতিয়ার হিসাবে কাজ করে।
প্রতিবর্তী বৃত্তচাপ (Reflex arc): প্রতিবর্তী ক্রিয়ার স্নায়ু পথটিকেই প্রতিবর্তী বৃত্তচাপ বলা হয়। নিম্নলিখিত উপাদানগুলি নিয়ে এটি গঠিত-
(ক) অন্তর্বাহ শাখা (Afferent limb) এই শাখার স্নায়ুতন্তুগুলি দেহের সংবেদজ গ্রাহক কোষে ছড়িয়ে থাকে। এর কোষদেহ মেরু স্নায়ুর পৃষ্ঠমূলে গ্যাংগ্লিয়ন (ganglion) গঠন ক'রে তারপর সুষুম্নাকাণ্ডে প্রবেশ করে।।
(খ) স্নায়ুকেন্দ্র (Centre) এই কেন্দ্র সুষুম্নাকাণ্ডের ধূসর পদার্থের মধ্যে অবস্থিত। এখানে সেনসারী বা অন্তর্বাহ স্নায়ুকোষ মোটর বা বহিবাহ স্নায়ুকোষের সাথে সাইনাপস গঠন করে। স্থানটিতে সংবেদজ বা সেনসারী স্নায়ু প্রবাহ চেষ্টীয় বা মোটর স্নায়ুপ্রবাহে রূপান্তরিত হয়।
(গ) বহির্বাহ শাখা (Efferent limb) এই শাখা মোটর স্নায়ুতত্ত্বর সাহায্যে গঠিত। সুষুম্নাকাও থেকে এটি ক্রিয়াস্থানে গিয়ে পৌঁছায়। এই ক্রিয়াস্থান কোনো পেশী কিম্বা গ্রন্থি হতে পারে। পেশীর বা গ্রন্থির মধ্যে স্নায়ুতত্ত্ব ছোট ছোট শাখায় ভেঙ্গে যায় অর্থাৎ নগ্ন স্নায়ু প্রান্ত গঠন করে এবং ঐ স্নায়ু প্রান্তে থাকে মোটর এণ্ড প্লেট।
বিষয়টিকে এইভাবে দেখানো যায়-
গ্রাহক কোষ > অন্তর্বাহ স্নায়ুতন্তু >
সুষুম্নাকাণ্ডস্থিত সাইনাপস্ > বহির্বাহ
স্নায়ুতন্তু > মোটর এণ্ড প্লেট > পেশী বা গ্রন্থি।
নিজের অজ্ঞাতসারে আমরা যখন কোনো উত্তপ্ত জিনিসে হাত দিয়ে ফেলি তখন হাতের চামড়ায় ছড়িয়ে থাকা গ্রাহক কোষ (receptor) উদ্দীপিত হয় ও সেই উত্তেজনা সঞ্জাত অনুভূতি গ্রাহক কোষ সংলগ্ন সংজ্ঞাবহ বা অন্তর্বাহ স্নায়ুতন্তু দিয়ে সরাসরি সুষুম্নাকাণ্ডে চলে আসে (অবশ্য এই বহনের কাজে একাধিক স্নায়ুকোষও অংশ নিতে পারে)। সুষুম্নাকাণ্ডে সাইনাপ্স্ অতিক্রম করে সেই উদ্দীপনা চালক স্নায়ুতস্তুতে চলে যায় ও এই চালক স্নায়ুতন্তু হাতের পেশীতে যে মোটর এণ্ড প্লেট গঠন করে সেখান অবধি চলে আসে। হাতের পেশী দ্রুত সংকুচিত হওয়ার ফলেই আমাদের হাত গুটিয়ে যায়। এই সমস্ত কাজটি অতি দ্রুত সম্পন্ন হয় এবং মস্তিষ্কের নির্দেশ ছাড়াই ব্যাপারটি ঘটে। একেই প্রতিবর্তী ক্রিয়া বলা হয়েছে।
কেন্দ্রীয় স্নায়ুতন্ত্র

কেন্দ্রীয় স্নায়ুতন্ত্র () প্রধানত মস্তিষ্ক ও সুষুম্না কাণ্ড নিয়ে গঠিত। স্পঞ্জ ও দ্বিবীজস্তরীয় প্রাণী (ডিপ্লোব্লাস্ট) ছাড়া সব বহুকোষী প্রাণী তথা ত্রিবীজস্তরীয় (ট্রিপ্লোব্লাস্টিক) ও দ্বিপার্শ্বিক প্রতিসম প্রাণীর দেহের এই অংশটি সমস্ত তথ্য একত্র করে, সেগুলির মধ্যে সামঞ্জস্য বিধান করে এবং দেহের প্রয়োজনীয় কার্যক্রম পরিচালনা করে। এটি দেহের চঞ্চুদেশীয় অক্ষ (রস্ট্রাল অ্যাক্সিস) থেকে পুচ্ছদেশীয় অক্ষ (কডাল অ্যাক্সিস) পর্যন্ত বিস্তৃত। শুধুমাত্র সন্ধিপদী, মস্তকপদী (সেফালোপড) ও মেরুদণ্ডী প্রাণীদের সম্পূর্ণ সুগঠিত মস্তিষ্ক থাকে।
নিবন্ধের বাকি অংশে কেবল মেরুদন্ডী প্রাণীর মস্তিষ্ক নিয়ে আলোচনা করা হয়েছে যা বাকি সব প্রাণীদের তুলনায় উল্লেখযোগ্যভাবে আলাদা।
মেরুদণ্ডী প্রাণীদের দেহে কেন্দ্রীয় স্নায়ুতন্ত্র মস্তিষ্কাবরক ঝিল্লি (মেনিনজেস) নামক পর্দায় আবৃত থাকে। এই মস্তিষ্কাবরক ঝিল্লি রক্তে মিশ্রিত বিবিধ রাসায়নিক পদার্থের মস্তিষ্কে অনুপ্রবেশ প্রতিরোধ করে। এর মাধ্যমে মস্তিষ্ক, খাবার থেকে শরীরে প্রবিষ্ট স্নায়ু-প্রতিবিষ (নিউরোটক্সিন) দ্বারা ঘটিত বিষক্রিয়া থেকে সুরক্ষিত থাকে। দ্বিপার্শ্বিক প্রাণীদের এই মস্তিষ্কাবরক ঝিল্লির মধ্যে মস্তিষ্ক-সুষুম্না তরল (সেরিব্রোস্পাইনাল ফ্লুইড]] থাকে যা দেহরসের সঙ্গে তুলনীয়; কেন্দ্রীয় স্নায়ুতন্ত্র এতে নিমজ্জিত থাকে।
কেন্দ্রীয় স্নায়ুতন্ত্র দেহের পশ্চাৎ গহ্বরে অবস্থান করে। মস্তিষ্ক খুলির গহ্বরে এবং সুষুম্নাকাণ্ড মেরুদণ্ডীয় গহ্বরে অবস্থান করে। এর মধ্যবর্তী স্থানগুলিতে অধিক পরিমাণে গ্লিয়া কোষ নামক অন্য এক ধরনের কোষ দ্বারা পূর্ণ থাকে।
এছাড়া, মেরুদণ্ডী প্রাণীদের ক্ষেত্রে অক্ষিপট (রেটিনা), দৃষ্টিস্নায়ু, ঘ্রাণস্নায়ু ও ঘ্রাণবহ আবরণী কলা কেন্দ্রীয় স্নায়ুতন্ত্রের অন্তর্গত। এই স্নায়ুগুলি মধ্যবর্তী গ্যাংলিয়া কোষ ছাড়াই সরাসরি মস্তিষ্কের স্নায়ুকোষের (নিউরন) সঙ্গে যুক্ত থাকে। এদের মধ্যে একমাত্র ঘ্রাণবহ আবরণী কলা মস্তিষ্কাবরক ঝিল্লির বাইরে থাকে। একমাত্র এই পথেই ঔষধ মস্তিষ্কে পাঠানো সম্ভব। নয়তো মস্তিষ্কাবরক ঝিল্লিটি সবরকম পদার্থের পক্ষে অভেদ্য।
মস্তিষ্ক ও সুষুম্নাকাণ্ড কেন্দ্রীয় স্নায়ুতন্ত্রের প্রধান দুটি অংশ। মাথার খুলি মস্তিষ্ককে এবং মেরুদণ্ড সুষুম্নাকাণ্ডের সুরক্ষা দেয়। সুষুম্নাকাণ্ড মস্তিষ্কের সঙ্গে সংযুক্ত ও এর নীচে অবস্থান করে। মোটামুটিভাবে মেরুদণ্ডীয় গহ্বরের উপরের অংশ অর্থাৎ খুলির নীচ থেকে শুরু করে মহাবিবর (ফোরামেন ম্যাগনাম) থেকে প্রথম/দ্বিতীয় কটিদেশীয় কশেরুকা (লাম্বার ভার্টিব্রা) পর্যন্ত এটি বিস্তৃত। 
শ্বেতপদার্থ মূলত মায়েলিন আবরণযুক্ত স্নায়ুতন্তু দিয়ে গঠিত। ভেতরে লিপিডের উপস্থিতির কারণে এটির রঙ সাদা। ধূসর পদার্থ মায়েলিনবিহীন স্নায়ুতন্তু নিয়ে গঠিত। এই দুই অংশ মুখ্যত কেন্দ্রীয় স্নায়ুতন্ত্রে দেখা যায়। এর সঙ্গে উভয় অংশেই গ্লিয়া কোষও দেখা যায় যদিও শ্বেতপদার্থে এগুলি সংখ্যায় বেশী। আণুবীক্ষণিকভাবে দেখলে স্নায়ুকোষ, স্নায়ুকলা ও প্রান্তিক স্নায়ুতন্ত্রের মধ্যে পার্থক্য আছে।
সেরেস

সেরেস (প্রতীক: ) সৌরজগতের সর্বাতিক্ষুদ্র এবং গ্রহাণু বলয়ের একমাত্র বামন গ্রহ।, ইতালীয় জ্যোতির্বিদ জিওসেপ্পে পিয়াজ্জি ১৮০১ খ্রীস্টাব্দের প্রথম দিনে (১লা জানুয়ারী ১৮০১)এটি আবিষ্কার করেন।। তিনি এর নাম রাখেন সেরেস ফেরদিনানদিয়া যদিওতা সচরাচর সংক্ষেপে "সেরেস" নামে আখ্যায়িত। সেরেস নামের উৎস হচ্ছেন রোমান দেবী সেরেস যিনি অঙ্কুরোদগম , ফসল ফলানো এবং মাতৃ স্নেহের দেবী। "ফেরদিনানদিয়া" এসেছে নেপলস ও সিসিলি'র রাজা ৪র্থ ফার্দিনান্দ-এর নামানুকরণে।
মাত্র ৯৫০ কিলোমিটার ব্যাসের অধিকারী সেরেস গ্রহাণুপুঞ্জের সবচেয়ে বড় জ্যোতিষ্ক। গ্রহাণুপুঞ্জের সকল গ্রহানুর মোট ভরের প্রায় এক-তৃতীয়াংশ ভর রয়েছে সেরেসের একারই । সাম্প্রতিক পর্যবেক্ষণসমূহ থেকে জানা যায়, সেরেসের পৃষ্ঠ সম্ভবত জল, বরফ ও জলে দ্রবীভূত বিভিন্ন খনিজ পদার্থের মিশ্রণ দিয়ে তৈরি । ধারণা করা হয় এর কেন্দ্র পাথুরে এবং চারপাশ ঘিরে তরল জলের মহাসাগর রয়েছে ।
কনজাংটিভা

কনজাংটিভা এক ধরনের ঝিল্লী যা স্ক্লেরার (চোখের সাদা অংশ) আবরক হিসেবে কাজ করে।
কনজাংটিভা মিউকাস ও চোখের জল তৈরির মাধ্যমে চোখের আর্দ্রতা ও পিচ্ছিলতা ধরে রাখে, চোখে জীবাণু প্রবেশে বাধা দেয়।